title: Σύσταση του Συμβουλίου, της 14ης Ιουλίου 2015, σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/32

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2015, στην οποία διατυπώνεται γνώμη του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2015
   (2015/C 272/09)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση —με την ονομασία «Ευρώπη 2020»— που να βασίζεται σε ενισχυμένο συντονισμό των οικονομικών πολιτικών. Η στρατηγική επικεντρώνεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Στις 14 Ιουλίου 2015, το Συμβούλιο, βάσει των προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και, στις 21 Οκτωβρίου 2010, απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (2). Οι δυο τους συναποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις εθνικές οικονομικές πολιτικές και τις πολιτικές απασχόλησης.

               (3)

               Στις 8 Ιουλίου 2014 το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2014 και διατύπωσε τη γνώμη του σχετικά με το επικαιροποιημένο πρόγραμμα σύγκλισης της Τσεχικής Δημοκρατίας για το 2014.

               (4)

               Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2015 για τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (4), η Επιτροπή εξέδωσε την έκθεση του μηχανισμού επαγρύπνησης, στην οποία η Τσεχική Δημοκρατία δεν προσδιορίζεται ως ένα από τα κράτη μέλη για τα οποία θα διενεργηθεί εμπεριστατωμένη επισκόπηση.

               (5)

               Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την εντατικοποίηση των διαρθρωτικών μεταρρυθμίσεων και την υλοποίηση υπεύθυνης και ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015 η Επιτροπή δημοσίευσε την έκθεσή της για την Τσεχική Δημοκρατία για το 2015. Στην έκθεση αυτή αξιολογήθηκε η πρόοδος της Τσεχικής Δημοκρατίας όσον αφορά την αντιμετώπιση των ειδικών ανά χώρα συστάσεων που είχαν εγκριθεί στις 8 Ιουλίου 2014.

               (7)

               Στις 30 Απριλίου 2015 η Τσεχική Δημοκρατία υπέβαλε το εθνικό πρόγραμμα μεταρρυθμίσεων για το 2015 και το πρόγραμμα σύγκλισης για το 2015. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (8)

               Η Τσεχική Δημοκρατία υπάγεται επί του παρόντος στο προληπτικό σκέλος του συμφώνου σταθερότητας και ανάπτυξης. Με το πρόγραμμα σύγκλισης του 2015, η κυβέρνηση σχεδιάζει τη σταδιακή βελτίωση του ονομαστικού ελλείμματος στο 1,9 % του ΑΕΠ το 2015 και περαιτέρω σε 0,6 % του ΑΕΠ το 2018. Η κυβέρνηση δηλώνει την πρόθεσή της να επιτύχει τον μεσοπρόθεσμο στόχο —διαρθρωτικό έλλειμμα 1 % του ΑΕΠ— το 2018, αλλά σύμφωνα με το εκ νέου υπολογισθέν διαρθρωτικό ισοζύγιο (5), ο στόχος αυτός αναμένεται να επιτευχθεί έως το 2016. Σύμφωνα με το πρόγραμμα σύγκλισης, ο δείκτης δημόσιου χρέους προς το ΑΕΠ αναμένεται να ανέλθει στο 41 % περίπου το 2015 και να μειωθεί σταδιακά σε 40,2 % το 2018. Το μακροοικονομικό σενάριο στο οποίο στηρίζονται οι προβλέψεις του προϋπολογισμού είναι ρεαλιστικό και τα μέτρα για τη στήριξη των σχεδιαζόμενων στόχων για το έλλειμμα από το 2016 και μετά είναι επαρκώς καθορισμένα. Ωστόσο, υπάρχει ο κίνδυνος ότι ο αντίκτυπος από τα σχεδιαζόμενα μέτρα όσον αφορά τα έσοδα μπορεί να είναι χαμηλότερος από τον αναμενόμενο. Με βάση τις εαρινές προβλέψεις της Επιτροπής του 2015, ο δείκτης αναφοράς για τις δαπάνες προβλέπεται να επιτευχθεί μέχρι το 2015. Το 2016 αναμένεται ορισμένη απόκλιση, δεδομένου ότι η καθαρή αύξηση των δαπανών υπερβαίνει το ποσοστό αναφοράς κατά 0,3 % του ΑΕΠ. Ως εκ τούτου, θα χρειασθούν περαιτέρω μέτρα το 2016.
               Με βάση την αξιολόγηση του προγράμματος σύγκλισης και λαμβάνοντας υπόψη τις εαρινές προβλέψεις της Επιτροπής του 2015, το Συμβούλιο φρονεί ότι η Τσεχική Δημοκρατία αναμένεται, σε γενικές γραμμές, να συμμορφωθεί με τις διατάξεις του συμφώνου σταθερότητας και ανάπτυξης. Τα κύρια στοιχεία του τρέχοντος δημοσιονομικού πλαισίου είναι σε εφαρμογή. Ωστόσο, το πεδίο εφαρμογής του μεσοπρόθεσμου δημοσιονομικού προγραμματισμού και του αριθμητικού δημοσιονομικού κανόνα είναι περιορισμένο και η εφαρμογή ήταν ασθενής. Ένα σχέδιο δέσμης μεταρρυθμίσεων έχει τροποποιηθεί και καθυστερήσει πολλές φορές και η έκδοσή του επί του παρόντος προγραμματίζεται για το 2015. Η Τσεχική Δημοκρατία εξακολουθεί να αντιμετωπίζει προκλήσεις όσον αφορά τη μακροπρόθεσμη δημοσιονομική διατηρησιμότητα, οφειλόμενες σε μεγάλο βαθμό στις προβλεπόμενες αυξήσεις των δαπανών για συντάξεις και υγειονομική περίθαλψη. Σημειώθηκε κάποια βελτίωση της προοπτικής για το συνταξιοδοτικό σύστημα ως αποτέλεσμα ευνοϊκότερων δημογραφικών προβλέψεων. Η σταδιακή αύξηση της νόμιμης ηλικίας συνταξιοδότησης έχει νομοθετηθεί αλλά η αλλαγή που έχει προγραμματιστεί μεσοπρόθεσμα είναι υπερβολικά αργή. Επί του παρόντος συζητούνται αλλαγές στο ισχύον σύστημα τιμαριθμικής αναπροσαρμογής των συντάξεων, αλλά δεν έχουν ακόμα θεσπιστεί μέτρα. Αν και έχουν ληφθεί ορισμένα μέτρα για τη βελτίωση της αποδοτικότητας ως προς το κόστος και της διακυβέρνησης του τομέα της υγειονομικής περίθαλψης, η πρόοδος που έχει σημειωθεί στον τομέα αυτόν είναι περιορισμένη. Οι δείκτες που χρησιμοποιούνται για τη μέτρηση της απόδοσης του νοσοκομειακού τομέα δείχνουν ότι η ιατρική περίθαλψη δεν παρέχεται πάντοτε κατά τρόπο οικονομικά αποδοτικό, ενώ η κατανομή των πόρων παρεμποδίζεται από συνεχιζόμενες δυσκολίες για την ανάπτυξη ενός συστήματος επιστροφής των δαπανών που πραγματοποιούνται από νοσοκομεία. Υπάρχουν επίσης ενδείξεις ότι οι ιατροί γενικής ιατρικής δεν εκπληρώνουν επαρκώς τον του ρόλο τους ως ρυθμιστών της πρόσβασης των ασθενών στα νοσοκομεία. Οι συμβάσεις δημόσιων προμηθειών στον τομέα της περίθαλψης εμφανίζουν υψηλό ποσοστό ενδείξεων παρατυπιών, γεγονός που υποδηλώνει ανεπαρκή καθοδήγηση και εποπτεία.

               (9)

               Οι κύριες προκλήσεις στον τομέα της φορολογίας είναι η μείωση της φοροδιαφυγής και το να καταστεί η είσπραξη των φόρων λιγότερο δαπανηρή και λιγότερο χρονοβόρα, τόσο για τους φορολογούμενους όσο και για τις αρχές. Η Τσεχική Δημοκρατία έχει εντοπίσει τη φορολογική συμμόρφωση και την καταπολέμηση της φοροδιαφυγής ως προτεραιότητες, και λαμβάνει ορισμένα μέτρα στους εν λόγω τομείς. Θεσπίστηκαν διάφορα μέτρα το 2015, όσον αφορά τόσο την άμεση όσο και την έμμεση φορολογία, και έχουν προγραμματιστεί περαιτέρω μέτρα για το 2016. Το κόστος της συμμόρφωσης παραμένει, ωστόσο, πολύ υψηλό. Η τυποποίηση των φορολογικών βάσεων για τον φόρο εισοδήματος φυσικών προσώπων, τις εισφορές κοινωνικής ασφάλισης και τις εισφορές ασφάλισης υγείας θα συμβάλει στην απλούστευση του φορολογικού συστήματος, αλλά η τροποποίηση αυτή δεν έχει εφαρμοστεί, και επί του παρόντος δεν υπάρχουν σχέδια για την αντιμετώπιση του ζητήματος. Οι εργασίες για την απλούστευση των φορολογικών δηλώσεων και την αύξηση της χρησιμοποίησης προσυμπληρωμένων εντύπων δεν είναι συστηματικές. Αντί να απλουστεύσει το σύστημα ΦΠΑ, η Τσεχική Δημοκρατία εισήγαγε έναν τρίτο συντελεστή ΦΠΑ το 2014. Περιορισμένη πρόοδος έχει σημειωθεί στη μείωση των ανισοτήτων στη φορολογική μεταχείριση μεταξύ μισθωτών και αυτοαπασχολούμενων. Τα φορολογικά έσοδα στην Τσεχική Δημοκρατία εξακολουθούν να εξαρτώνται σε μεγάλο βαθμό από τη φορολόγηση της εργασίας και οι εργαζόμενοι με χαμηλά εισοδήματα, ιδίως αυτοί που δεν έχουν παιδιά, αντιμετωπίζουν σχετικά υψηλή φορολογική επιβάρυνση της εργασίας. Μέτρα που τίθενται σε ισχύ το 2015 μειώνουν κάπως τη φορολόγηση της εργασίας για συγκεκριμένες ομάδες, αλλά θα έχουν περιορισμένο συνολικό αντίκτυπο. Οι φόροι ακίνητης περιουσίας και οι περιβαλλοντικοί φόροι (πλην των καυσίμων) παραμένουν χαμηλοί, πράγμα που δείχνει ότι υπάρχουν δυνατότητες για μετατόπιση της φορολογικής επιβάρυνσης από την εργασία.

               (10)

               Το 2014 σημειώθηκε περιορισμένη πρόοδος όσον αφορά την επιτάχυνση της μεταρρύθμισης των νομοθετικά κατοχυρωμένων επαγγελμάτων, αλλά το ενδιάμεσο εθνικό σχέδιο δράσης του Απριλίου 2015 περιλαμβάνει μια σειρά συγκεκριμένων μέτρων και δράσεων που αποσκοπούν στη βελτίωση του κανονιστικού πλαισίου και την άρση αδικαιολόγητων και δυσανάλογων απαιτήσεων.

               (11)

               Οι προσπάθειες που καταβλήθηκαν τα τελευταία έτη για την αντιμετώπιση του προβλήματος της διαφθοράς αντιμετώπισαν σοβαρές καθυστερήσεις. Το πλέον πρόσφατο σχέδιο δράσης για την καταπολέμηση της διαφθοράς κάλυπτε διάφορους τομείς προτεραιότητας. Περιλάμβανε νομοθετικές πράξεις σχετικά με τον δημοσιονομικό έλεγχο, τις εισαγγελικές αρχές, τη χρηματοδότηση των πολιτικών κομμάτων, την προστασία των καταγγελλόντων, μια νέα πολιτική σχετικά με τη διαχείριση των κρατικών επιχειρήσεων και τροποποίηση του νόμου για την ελεύθερη πρόσβαση σε πληροφορίες. Ωστόσο, φαίνεται ότι ελάχιστες προσπάθειες καταβάλλονται για την έκδοση των εν λόγω πράξεων. Η θέσπιση και η εφαρμογή του νόμου περί δημόσιας διοίκησης και συναφών μέτρων δείχνουν ότι η Τσεχική Δημοκρατία αρχίζει να αντιμετωπίζει τα προβλήματα που αφορούν την αποτελεσματικότητα και σταθερότητα της δημόσιας διοίκησής της. Τόσο τα διοικητικά και τα ρυθμιστικά εμπόδια που αφορούν τον σχεδιασμό των επενδύσεων όσο και η έλλειψη διαφάνειας και η μεγάλη διάρκεια των διαδικασιών για την απόκτηση αδειών οικοδομών και χρήσης γης παρεμποδίζουν τις δημόσιες επενδύσεις. Οι δημόσιες συμβάσεις αποτέλεσαν το επίκεντρο μιας σειράς πρωτοβουλιών κατά τα τελευταία έτη, αλλά εξακολουθούν να υπάρχουν ανησυχίες σχετικά με τη διαφάνεια. Ειδικότερα, οι δημόσιες συμβάσεις ακόμη δεν δημοσιεύονται σε ένα κεντρικό μητρώο. Η αποτελεσματικότητα των διαδικασιών δημόσιων συμβάσεων παρεμποδίζεται από την ανεπαρκή παροχή καθοδήγησης και κατάρτισης για τις δημοπρατούσες αρχές. Η εποπτεία του συστήματος εξακολουθεί να είναι ανεπαρκής.

               (12)

               Το συνολικό επίπεδο απασχόλησης είναι επί του παρόντος υψηλό, αλλά ορισμένες μειονεκτούσες ομάδες εξακολουθούν να υποεκπροσωπούνται στην αγορά εργασίας. Σε αυτές περιλαμβάνονται οι γονείς με μικρά παιδιά, οι εργαζόμενοι χαμηλών προσόντων, τα άτομα με αναπηρίες και οι Ρομά. Έχουν ληφθεί ορισμένα μέτρα για την ενίσχυση της αποδοτικότητας και της αποτελεσματικότητας των δημόσιων υπηρεσιών απασχόλησης. Το επίπεδο της απασχόλησης στους νέους αυξάνεται, ενώ και οι δημόσιες υπηρεσίες απασχόλησης επιδιώκουν να στοχεύουν ιδιαίτερα τις υπηρεσίες τους στους νέους. Οι γυναίκες με παιδιά δυσκολεύονται να συμμετέχουν στην αγορά εργασίας λόγω της έλλειψης οικονομικά προσιτών και ποιοτικών υπηρεσιών παιδικής μέριμνας και της περιορισμένης χρήσης των ρυθμίσεων ευελιξίας του χρόνου εργασίας. Έχουν ληφθεί μέτρα για την αύξηση της διαθεσιμότητας παιδικής μέριμνας, αλλά οι πολιτικές που υποστηρίζουν τις δημόσιες υπηρεσίες μέριμνας των παιδιών μικρότερης ηλικίας εξακολουθούν να είναι ανεπαρκείς.

               (13)

               Τα εκπαιδευτικά αποτελέσματα στην Τσεχική Δημοκρατία έχουν βελτιωθεί τα τελευταία χρόνια αλλά εξακολουθούν να υπάρχουν διαρθρωτικά προβλήματα. Η συμμετοχή στην τριτοβάθμια εκπαίδευση αυξήθηκε ταχύτατα, αλλά έχουν προκύψει ανησυχίες σχετικά με τη μείωση των δεξιοτήτων των νέων πτυχιούχων τριτοβάθμιας εκπαίδευσης. Ελπίζεται ότι η ήδη καθυστερημένη μεταρρύθμιση της τριτοβάθμιας εκπαίδευσης που προβλέπεται να εγκριθεί το 2015 θα εισαγάγει διαπίστευση των εκπαιδευτικών ιδρυμάτων, ενίσχυση της εσωτερικής διασφάλισης της ποιότητας και μεγαλύτερη χρήση του προφίλ κατάρτισης των σπουδαστών, καθώς και βελτίωση των συστημάτων χρηματοδότησης. Είναι ανάγκη να προσληφθούν περισσότεροι εκπαιδευτικοί στην υποχρεωτική εκπαίδευση, αλλά οι χαμηλοί μισθοί και μια αρνητική αντίληψη του επαγγέλματος καθιστούν δύσκολη την προσέλκυση ταλαντούχων υποψηφίων. Ένα νέο σύστημα σταδιοδρομίας σχεδιασμένο ώστε να βελτιώσει τόσο την πρόσληψη εκπαιδευτικών όσο και την επαγγελματική τους εξέλιξη αναμένεται να ολοκληρωθεί στο πρώτο εξάμηνο του 2015 και να αρχίσει να εφαρμόζεται τον Σεπτέμβριο του 2016. Ωστόσο, ο συνολικός του αντίκτυπος θα εξαρτηθεί σε μεγάλο βαθμό από τη διαθέσιμη χρηματοδότηση. Εν τω μεταξύ, εξακολουθεί να μην υφίσταται μια ολοκληρωμένη προσέγγιση για την αξιολόγηση και την υποστήριξη σχολείων και μαθητών με χαμηλές επιδόσεις. Η εφαρμογή μιας τέτοιας προσέγγισης θα μπορούσε να συμβάλει στη βελτίωση της αποδοτικότητας και της ισότητας στον τομέα της παιδείας. Παρά την έγκριση ολοκληρωμένης στρατηγικής για την παιδεία από την κυβέρνηση, η πρόοδος που έχει σημειωθεί για τον περιορισμό των αποκλεισμών στην παιδεία είναι περιορισμένη. Παρατηρείται ότι οι νέοι από χαμηλά κοινωνικοοικονομικά περιβάλλοντα, συμπεριλαμβανομένων των Ρομά, έχουν μικρότερη επιτυχία στην εκπαίδευση και στην αγορά εργασίας.

               (14)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Τσεχικής Δημοκρατίας και τη δημοσίευσε στην έκθεση του 2015 για τη χώρα. Αξιολόγησε επίσης το πρόγραμμα σύγκλισης και το εθνικό πρόγραμμα μεταρρυθμίσεων και τη συνέχεια που δόθηκε στις συστάσεις που είχαν απευθυνθεί στην Τσεχική Δημοκρατία κατά τα προηγούμενα έτη. Έλαβε υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στην Τσεχική Δημοκρατία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ένωσης με την παροχή εισροών σε επίπεδο ΕΕ για μελλοντικές εθνικές αποφάσεις. Οι συστάσεις που διατυπώνει στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (15)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και η γνώμη του (6) αποτυπώνεται ιδίως στη σύσταση 1 κατωτέρω.

         ΣΥΝΙΣΤΑ στην Τσεχική Δημοκρατία να αναλάβει δράση κατά το 2015 και το 2016 με στόχο τα εξής:

               1.

               Επίτευξη δημοσιονομικής προσαρμογής 0,5 % του ΑΕΠ το 2016. Περαιτέρω βελτίωση της σχέσης κόστους-αποτελεσματικότητας και της διακυβέρνησης του τομέα της υγειονομικής περίθαλψης.

               2.

               Καταπολέμηση της φοροδιαφυγής, απλούστευση του φορολογικού συστήματος και εφαρμογή του σχεδίου για την καταπολέμηση της διαφθοράς. Λήψη μέτρων για την αύξηση της διαφάνειας και της αποτελεσματικότητας των δημοσίων συμβάσεων, ιδίως με την καθιέρωση κεντρικού μητρώου δημοσίων συμβάσεων και με την ενίσχυση της καθοδήγησης και εποπτείας.

               3.

               Μείωση του υψηλού επιπέδου φορολογίας που επιβάλλεται για τα άτομα με χαμηλά εισοδήματα, στρέφοντας τη φορολογία προς άλλους τομείς. Περαιτέρω βελτίωση της διαθεσιμότητας οικονομικά προσιτών υπηρεσιών παιδικής μέριμνας.

               4.

               Έγκριση της μεταρρύθμισης της τριτοβάθμιας εκπαίδευσης. Εξασφάλιση επαρκούς κατάρτισης των εκπαιδευτικών, υποστήριξη των σχολείων με χαμηλές επιδόσεις και λήψη μέτρων για την αύξηση της συμμετοχής των παιδιών που βρίσκονται σε μειονεκτική θέση, συμπεριλαμβανομένων των Ρομά.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (3)  Σύσταση του Συμβουλίου, της 8ης Ιουλίου 2014, σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2014 (ΕΕ C 247 της 29.7.2014, σ. 12).

      (4)  Κανονισμός (EE) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (5)  Το διαρθρωτικό ισοζύγιο, όπως έχει υπολογιστεί εκ νέου από τις υπηρεσίες της Επιτροπής με βάση τις πληροφορίες στο Πρόγραμμα Σύγκλισης, σύμφωνα με την από κοινού συμφωνηθείσα μεθοδολογία.

      (6)  Βάσει του άρθρου 9 παράγραφος 2 του κανονισμού (ΕΚ) αριθ. 1466/97.


               3.10.2008

               EL

               Επίσημη Εφημερίδα της Ευρωπαϊκής Ένωσης

               C 251/1

         Σύσταση αναφορικά με κανονισμό του Συμβουλίου για την τροποποίηση του κανονισμού (ΕΚ) αριθ. 2533/98 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα
   (ΕΚΤ/2008/9)
   (2008/C 251/01)
   ΑΙΤΙΟΛΟΓΙΚΗ ΕΚΘΕΣΗ
   1.   ΕΙΣΑΓΩΓΗ
   Στις 23 Νοεμβρίου 1998 το Συμβούλιο της Ευρωπαϊκής Ένωσης εξέδωσε τον κανονισμό (ΕΚ) αριθ. 2533/98 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (ΕΚΤ) (1). Προκειμένου ο κανονισμός (ΕΚ) αριθ. 2533/98 να εξακολουθήσει να αποτελεί ένα αποτελεσματικό εργαλείο για την εκπλήρωση των καθηκόντων του ευρωπαϊκού συστήματος κεντρικών τραπεζών (ΕΣΚΤ) στον τομέα της συλλογής στατιστικών πληροφοριών, θα πρέπει πλέον να εξεταστεί η δυνατότητα τροποποίησης σειράς διατάξεών του.
   Παλαιότερα η ΕΚΤ είχε υποβάλει στο Συμβούλιο, σύμφωνα με το άρθρο 107 παράγραφος 6 της συνθήκης για την ίδρυση της Ευρωπαϊκής Κοινότητας, τη σύσταση ΕΚΤ/1998/10 για κανονισμό (ΕΚ) του Συμβουλίου σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (2). Ως εκ τούτου, ενδείκνυται η τήρηση της ίδιας διαδικασίας και για την ενσωμάτωση των προτεινόμενων τροποποιήσεων στον κανονισμό (ΕΚ) αριθ. 2533/98.
   2.   ΣΧΟΛΙΑ ΕΠΙ ΤΩΝ ΑΡΘΡΩΝ
   Άρθρο 1
   Γενική αναφορά στα καθήκοντα του ΕΣΚΤ
   Το άρθρο 5.4 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής «καταστατικό του ΕΣΚΤ») προβλέπει ότι το Συμβούλιο ορίζει τα φυσικά και νομικά πρόσωπα που έχουν υποχρέωση να παρέχουν πληροφορίες. Σύμφωνα με το άρθρο 5.1 του καταστατικού του ΕΣΚΤ και το άρθρο 2 παράγραφος 1 του κανονισμού (ΕΚ) αριθ. 2533/98, η ΕΚΤ έχει το δικαίωμα να συλλέγει τις αναγκαίες στατιστικές πληροφορίες για την εκπλήρωση των καθηκόντων του ΕΣΚΤ. Το άρθρο 2 παράγραφος 2 του κανονισμού (ΕΚ) αριθ. 2533/98 καθορίζει τον πληθυσμό αναφοράς παροχής στοιχείων από τον οποίο η ΕΚΤ συλλέγει τις ως άνω στατιστικές πληροφορίες και παραθέτει συγκεκριμένους στατιστικούς σκοπούς τους οποίους εξυπηρετεί η συλλογή τους. Ωστόσο, προκειμένου να ελαχιστοποιηθεί ο φόρτος εργασίας τον οποίο συνεπάγεται η παροχή των στοιχείων, η συλλογή τους τείνει όλο και περισσότερο να λαμβάνει χώρα μία μόνο φορά και να εξυπηρετεί περισσότερους στατιστικούς σκοπούς. Κατά συνέπεια, έχει πλέον καταστεί αλυσιτελής η αποκλειστική σύνδεση του πληθυσμού αναφοράς με συγκεκριμένα είδη στατιστικών.
   Πέραν της γενικής αυτής αναφοράς στα καθήκοντα του ΕΣΚΤ, η ΕΚΤ προτείνει την ενδεικτική παράθεση των στατιστικών σκοπών για τους οποίους θα επιτρέπεται η συλλογή στατιστικών στοιχείων προερχόμενων από τον πληθυσμό αναφοράς. Εν προκειμένω θα περιλαμβάνονταν:

               —

               «νομισματικές και χρηματοπιστωτικές στατιστικές»: λαμβανομένης υπόψη της ενοποίησης των χρηματοπιστωτικών αγορών και της διαρκώς αυξανόμενης συνθετότητας των χρηματοπιστωτικών μέσων, ο όρος αυτός είναι καταλληλότερος από τον όρο «χρηματικές και τραπεζικές στατιστικές»,

               —

               «στατιστικές πληρωμών και συστημάτων πληρωμών»: ενδείκνυται η αντικατάσταση του όρου «στατιστικές συστημάτων πληρωμών» από το συγκεκριμένο όρο, προκειμένου να καταστεί σαφές ότι τα δεδομένα που αφορούν πληρωμές και αποτελούν μέρος των στατιστικών συστημάτων πληρωμών καλύπτονται από τους σκοπούς για τους οποίους επιτρέπεται η συλλογή στατιστικών στοιχείων. Το άρθρο 105 παράγραφος 2 της συνθήκης επιφορτίζει το ΕΣΚΤ με την προώθηση της ομαλής λειτουργίας των συστημάτων πληρωμών. Εν προκειμένω η ύπαρξη ολοκληρωμένης πληροφόρησης τόσο για τις υποδομές πληρωμών όσο και τις διενεργούμενες μέσω αυτών πληρωμές είναι απαραίτητη για τη διαμόρφωση πολιτικής εκ μέρους της ΕΚΤ, περιλαμβανομένης και της επίβλεψης των εν λόγω υποδομών των αγορών,

               —

               «στατιστικές ισοζυγίου πληρωμών και διεθνούς επενδυτικής θέσης»,

               —

               «στατιστικές για σκοπούς χρηματοπιστωτικής σταθερότητας»: το γεγονός ότι, σύμφωνα με το άρθρο 105 παράγραφος 5 της συνθήκης, το ΕΣΚΤ συμβάλλει στην εκ μέρους των αρμόδιων αρχών ομαλή άσκηση πολιτικών που αφορούν την προληπτική εποπτεία των πιστωτικών ιδρυμάτων και τη σταθερότητα του χρηματοπιστωτικού συστήματος ενδέχεται να απαιτεί τη συλλογή στατιστικών δεδομένων για την προληπτική εποπτεία σε μακροοικονομικό επίπεδο.

         Προσαρμογή του πληθυσμού αναφοράς παροχής στοιχείων
   Οι χρηματοπιστωτικές αγορές καθίστανται όλο και πιο σύνθετες, ενώ αυξάνεται σταθερά η αλληλεπίδραση μεταξύ των χρηματοπιστωτικών συναλλαγών και των θέσεων του ισολογισμού των ποικιλόμορφων ενδιάμεσων χρηματοπιστωτικών οργανισμών, όπως είναι τα νομισματικά χρηματοπιστωτικά ιδρύματα, οι ασφαλιστικές εταιρείες και οι χρηματοδοτικές εταιρείες ειδικού σκοπού. Αυτό, με τη σειρά του, ενδέχεται να σημαίνει ότι καθίσταται απαραίτητη για την ΕΚΤ η συχνή και έγκαιρη κατάρτιση συγκρίσιμων στατιστικών για τους εν λόγω υποτομείς, ούτως ώστε η ίδια να είναι σε θέση να συνεχίσει την εκπλήρωση των καθηκόντων της. Ως εκ τούτου, η ΕΚΤ θα πρέπει να είναι σε θέση να συλλέγει τις αναγκαίες στατιστικές πληροφορίες, εάν τα οφέλη από τη συλλογή τους υπερκεράζουν τα έξοδα και εάν οι εν λόγω πληροφορίες δεν έχουν ήδη συλλεχθεί από άλλους φορείς. Έτσι, ο πληθυσμός αναφοράς παροχής στοιχείων πρέπει πλέον να περιλαμβάνει και τον τομέα των χρηματοδοτικών εταιρειών στο σύνολό του. Ειδικότερα, πρέπει να περιλαμβάνονται οι ασφαλιστικές εταιρείες και τα συνταξιοδοτικά ταμεία (ΑΕΣΤ), που αποτελούν τον δεύτερο μεγαλύτερο υποτομέα των χρηματοδοτικών εταιρειών στη ζώνη του ευρώ από άποψη χρηματοοικονομικών στοιχείων του ενεργητικού. Εξάλλου, η όλο και πιο ευρεία κατανόηση των επιπτώσεων της μακροβιότητας στον χρηματοπιστωτικό τομέα, καθώς και η γενικότερη ροπή προς τα κεφαλαιοποιητικά συνταξιοδοτικά συστήματα, είναι πιθανό να ενισχύσουν ουσιωδώς τη σημασία του υποτομέα των ΑΕΣΤ στη διαμόρφωση πολιτικής εκ μέρους της ΕΚΤ. Εξάλλου, το γεγονός ότι οι ως άνω οργανισμοί διαχειρίζονται τα χαρτοφυλάκιά τους πολύ πιο δραστήρια από ό,τι στο παρελθόν ενισχύει περαιτέρω τη σημασία τους για τη νομισματική πολιτική.
   Επιπλέον, οι επικουρικοί χρηματοπιστωτικοί οργανισμοί και φορείς διαδραματίζουν σημαντικό ρόλο στις χρηματοπιστωτικές αγορές, καθώς και στις αλληλεπιδράσεις τους με άλλους υποτομείς του χρηματοπιστωτικού τομέα. Συνεπώς, είναι σημαντικό να υπάρχει η δυνατότητα συλλογής και στατιστικών στοιχείων προερχόμενων από τους εν λόγω οργανισμούς και φορείς, όταν αυτό κρίνεται αναγκαίο.
   Τέλος, ενόψει της επικείμενης τροποποίησης του κανονισμού (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (3), ο παρών κανονισμός θα μπορούσε να συμπεριλάβει μία παραπομπή σε αυτόν, όπως εκάστοτε τροποποιείται.
   Μεταβατικές ρυθμίσεις και προοπτική παγίωσής τους
   Θα πρέπει να επιτραπεί η παροχή στοιχείων που αφορούν θέσεις στις χώρες της ζώνης του ευρώ και τις σχετικές συναλλαγές σε μόνιμη βάση. Η ρύθμιση αυτή είναι αναγκαία για την κατάρτιση υψηλής ποιότητας στατιστικών ισοζυγίου πληρωμών και χρηματοοικονομικών συναλλαγών για τη ζώνη του ευρώ. Το υφιστάμενο νομικό πλαίσιο εισήγαγε την παροχή των ως άνω στοιχείων για μεταβατική περίοδο εκτεινόμενη στα πρώτα χρόνια ύπαρξης του ενιαίου νομίσματος. Ωστόσο, η εμπειρία δείχνει ότι η παροχή αυτών των στοιχείων εξακολουθεί να είναι απαραίτητη για την υπερπήδηση των κωλυμάτων που ενέχουν τα συστήματα συλλογής δεδομένων και για την ελαχιστοποίηση του φόρτου εργασίας που συνεπάγεται η υποβολή τους.
   Στατιστικές αρχές
   Ο κανονισμός (ΕΚ) αριθ. 2533/98 θα πρέπει να περιέχει αναφορά στις στατιστικές αρχές που διέπουν την ανάπτυξη, παραγωγή και διάδοση των στατιστικών για τους σκοπούς της εκπλήρωσης των καθηκόντων του ΕΣΚΤ. Επί του παρόντος, τόσο το άρθρο 5 του καταστατικού του ΕΣΚΤ όσο και ο κανονισμός (ΕΚ) αριθ. 2533/98 σιωπούν ως προς τις στατιστικές αρχές, ενώ το άρθρο 285 παράγραφος 2 της συνθήκης, στη ρύθμιση του οποίου υπόκεινται οι στατιστικές του ευρωπαϊκού στατιστικού συστήματος (ΕΣΣ), καθορίζει ρητά τις αρχές που διέπουν την παραγωγή των κοινοτικών στατιστικών (4). Η συμπερίληψη των στατιστικών αρχών του ΕΣΚΤ στον κανονισμό (ΕΚ) αριθ. 2533/98 θα καθιστούσε σαφές το γεγονός ότι οι δραστηριότητες του ΕΣΚΤ στον τομέα της στατιστικής διέπονται από τις εν λόγω αρχές. Θα έδινε επίσης έμφαση στο γεγονός ότι η ευρωπαϊκή στατιστική κοινότητα συμμερίζεται τις ίδιες θεμελιώδεις πεποιθήσεις, παρά το ότι η ίδια είναι οργανωμένη στη βάση δύο παράλληλων συστημάτων και δομών διακυβέρνησης.
   Καθεστώς απορρήτου
   Ανταλλαγή εμπιστευτικών πληροφοριών εντός του ΕΣΚΤ
   Προκειμένου να ελαχιστοποιείται ο φόρτος εργασίας τον οποίο συνεπάγεται η παροχή των στοιχείων και η συλλογή τους να λαμβάνει χώρα μία μόνο φορά, αλλά και προς διασφάλιση της παραγωγής στατιστικών υψηλής ποιότητας και της προσήκουσας εκπλήρωσης των καθηκόντων του ΕΣΚΤ, είναι αναγκαίο να διευρυνθεί η ανταλλαγή εμπιστευτικών στατιστικών πληροφοριών εντός του ΕΣΚΤ. Εξάλλου, απαιτείται νομική σαφήνεια όσον αφορά τη διαβίβαση εμπιστευτικών πληροφοριών μεταξύ της ΕΚΤ και των εθνικών κεντρικών τραπεζών (ΕθνΚΤ), καθώς και μεταξύ των ΕθνΚΤ. Προς το σκοπό αυτόν, θα πρέπει να καταστεί δυνατή η διαβίβαση των εμπιστευτικών στατιστικών πληροφοριών που συλλέγονται βάσει του άρθρου 5 του καταστατικού του ΕΣΚΤ, εφόσον είναι αναγκαία για την εκπλήρωση των καθηκόντων του ΕΣΚΤ ή για την αποτελεσματική ανάπτυξη, παραγωγή ή διάδοση των στατιστικών ή για την ενίσχυση της ποιότητάς τους. Για τον ίδιο λόγο θα πρέπει να χρησιμοποιούνται στο μέγιστο βαθμό οι εκάστοτε διαθέσιμες πληροφορίες, ανεξάρτητα από το σκοπό για τον οποίο είχαν αρχικά συλλεχθεί και υπό συνθήκες που διαφυλάσσουν τον εμπιστευτικό τους χαρακτήρα, όπου αυτό απαιτείται. Άλλωστε, οι πληροφορίες χαρακτηρίζονται στατιστικές λόγω της χρήσης τους στην κατάρτιση στατιστικών, ανεξάρτητα από το σκοπό για τον οποίο είχαν αρχικά συλλεχθεί.
   Ανταλλαγή εμπιστευτικών πληροφοριών μεταξύ του ΕΣΚΤ και του ΕΣΣ
   Η διευρυμένη ανταλλαγή εμπιστευτικών πληροφοριών μεταξύ του ΕΣΚΤ και του ΕΣΣ είναι αναγκαία για την ελαχιστοποίηση του φόρτου εργασίας που συνεπάγεται η παροχή στοιχείων ή για την αποτελεσματική ανάπτυξη, παραγωγή ή διάδοση ευρωπαϊκών στατιστικών ή για την ενίσχυση της ποιότητάς τους. Η εν λόγω ανταλλαγή πρέπει να είναι οργανωμένη κατά τρόπο που να διαφυλάσσει την εμπιστοσύνη των μονάδων παροχής στοιχείων στην προστασία των εμπιστευτικών πληροφοριών. Αντίστοιχες διατάξεις που επιτρέπουν τέτοιου είδους ανταλλαγή εμπιστευτικών πληροφοριών μεταξύ του ΕΣΣ και του ΕΣΚΤ θα πρέπει να ενσωματωθούν τόσο στον κανονισμό (ΕΚ) αριθ. 2533/98 όσο και στον προτεινόμενο κανονισμό για τις ευρωπαϊκές στατιστικές. Θα πρέπει να εφαρμόζονται οι ακόλουθες κατευθυντήριες αρχές:

               1.

               η ανταλλαγή εμπιστευτικών δεδομένων μεταξύ του ΕΣΚΤ και του ΕΣΣ επιτρέπεται εάν είναι αναγκαία για την ελαχιστοποίηση του φόρτου εργασίας που συνεπάγεται η παροχή στοιχείων ή για την αποτελεσματική ανάπτυξη, παραγωγή ή διάδοση ευρωπαϊκών στατιστικών ή για την ενίσχυση της ποιότητάς τους·

               2.

               η ανταλλαγή εμπιστευτικών δεδομένων μεταξύ του ΕΣΚΤ και του ΕΣΣ θα πρέπει να εξυπηρετεί στατιστικούς και μόνο σκοπούς, δηλαδή αποκλειστικά την κατάρτιση στατιστικών εντός των οικείων πεδίων αρμοδιοτήτων·

               3.

               τα ανταλλασσόμενα εμπιστευτικά δεδομένα πρέπει να προστατεύονται από κάθε παράνομη δημοσιοποίησή τους·

               4.

               το ΕΣΚΤ και το ΕΣΣ θα πρέπει να ενημερώνουν τις μονάδες παροχής στοιχείων ως προς τη δυνατότητά τους να ανταλλάσσουν εμπιστευτικά δεδομένα·

               5.

               χάριν σαφήνειας η ανταλλαγή εμπιστευτικών δεδομένων μεταξύ του ΕΣΚΤ και του ΕΣΣ θα πρέπει να υπόκειται στην εφαρμογή ομοιόμορφων μέτρων προστασίας. Τα εν λόγω μέτρα καθορίζονται στο άρθρο 19 του κανονισμού (ΕΚ) αριθ. [ΧΧ] για τις ευρωπαϊκές στατιστικές.

         Το προτεινόμενο νομικό πλαίσιο δεν επηρεάζει συμφωνίες που τυχόν ισχύουν σε εθνικό επίπεδο για την ανταλλαγή εμπιστευτικών στατιστικών πληροφοριών, πέραν εκείνων που καλύπτονται από την παρούσα σύσταση.
   Το νέο καθεστώς απορρήτου στόχο έχει να αντικατοπτρίσει τις ανάλογες διατάξεις που διατυπώνονται στη γνώμη CON/2007/35 της ΕΚΤ της 14ης Νοεμβρίου 2007 κατόπιν αιτήματος του Συμβουλίου της Ευρωπαϊκής Ένωσης σχετικά με πρόταση κανονισμού του Ευρωπαϊκού Κοινοβουλίου και του Συμβουλίου για τις ευρωπαϊκές στατιστικές (5), ούτως ώστε ο ίδιος μηχανισμός να χρησιμοποιείται τόσο για τη διαβίβαση δεδομένων από το ΕΣΣ στο ΕΣΚΤ όσο και για τη διαβίβασή τους από το ΕΣΚΤ στο ΕΣΣ.
   Πρόσβαση σε μη άμεσα ταυτοποιήσιμες εμπιστευτικές στατιστικές πληροφορίες για ερευνητικούς σκοπούς
   Η πρόσβαση σε εμπιστευτικές στατιστικές πληροφορίες που δεν επιτρέπουν την άμεση ταυτοποίηση απαιτείται όλο και περισσότερο για ερευνητικούς σκοπούς, όπως η ανάλυση και κατανόηση των εξελίξεων εντός των τομέων και μεταξύ χωρών. Το υφιστάμενο νομικό πλαίσιο προβλέπει κατά κύριο λόγο αποκεντρωμένη πρόσβαση των φορέων επιστημονικής έρευνας στις εν λόγω στατιστικές πληροφορίες σε εθνικό επίπεδο. Πρέπει, επομένως, να συμπληρωθεί με ένα κατάλληλο νομικό πλαίσιο σε επίπεδο ΕΣΚΤ, το οποίο να επιτρέπει την πρόσβαση των συγκεκριμένων φορέων στις εν λόγω πληροφορίες, υπό συνθήκες τήρησης αυστηρών εχεγγύων εμπιστευτικότητας.

      Σύσταση αναφορικά με:

         «ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ
         για την τροποποίηση του κανονισμού (ΕΚ) αριθ. 2533/98 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα
         ΤΟ ΣΥΜΒΟΥΛIΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη:
         το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το “καταστατικό του ΕΣΚΤ”), και ιδίως το άρθρο 5.4,
         τη σύσταση της Ευρωπαϊκής Κεντρικής Τράπεζας (ΕΚΤ),
         τη γνώμη του Ευρωπαϊκού Κοινοβουλίου,
         τη γνώμη της Επιτροπής,
         τον κανονισμό (ΕΚ) αριθ. [ΧΧ] του Ευρωπαϊκού Κοινοβουλίου και του Συμβουλίου για τις ευρωπαϊκές στατιστικές,
         αποφασίζοντας σύμφωνα με τη διαδικασία του άρθρου 107 παράγραφος 6 της συνθήκης για την ίδρυση της Ευρωπαϊκής Κοινότητας και του άρθρου 42 του καταστατικού,
         Εκτιμώντας τα ακόλουθα:

                     (1)

                     Ο κανονισμός (ΕΚ) αριθ. 2533/98 της 23ης Νοεμβρίου 1998 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (6) αποτελεί βασική συνιστώσα του νομικού υπόβαθρου στο οποίο ερείδεται η εκπλήρωση των καθηκόντων της ΕΚΤ να συλλέγει στατιστικές πληροφορίες με τη βοήθεια των εθνικών κεντρικών τραπεζών. Η ΕΚΤ παγίως στηρίζεται στις διατάξεις του κατά τη διεκπεραίωση και παρακολούθηση της συντονισμένης συλλογής των στατιστικών πληροφοριών που είναι αναγκαίες για την ανάληψη των καθηκόντων του ευρωπαϊκού συστήματος κεντρικών τραπεζών (ΕΣΚΤ).

                     (2)

                     Προκειμένου ο κανονισμός (ΕΚ) αριθ. 2533/98 να εξακολουθήσει να αποτελεί για την ΕΚΤ ένα αποτελεσματικό εργαλείο για την εκπλήρωση των καθηκόντων του ΕΣΚΤ όσον αφορά τη συλλογή στατιστικών πληροφοριών και να διασφαλιστεί ότι η ΕΚΤ διαθέτει σε διαρκή βάση στατιστικές πληροφορίες που χαρακτηρίζονται από την απαιτούμενη ποιότητα και καταλαμβάνουν ολόκληρο το φάσμα των καθηκόντων του ΕΣΚΤ, είναι σημαντικό να επανεξεταστεί το αντικείμενο των υποχρεώσεων παροχής στατιστικών στοιχείων που θεσπίζει ο παρών κανονισμός. Στο πλαίσιο αυτό προσοχή θα πρέπει να δοθεί όχι μόνον στην εκπλήρωση των καθηκόντων του ΕΣΚΤ και στην ανεξαρτησία του, αλλά και στις στατιστικές αρχές που προβλέπονται στον παρόντα κανονισμό.

                     (3)

                     Η τροποποίηση του κανονισμού (ΕΚ) αριθ. 2533/98 είναι αναγκαία, προκειμένου η ΕΚΤ να είναι σε θέση να συλλέγει τις στατιστικές πληροφορίες που είναι απαραίτητες για την ανάληψη των καθηκόντων του ΕΣΚΤ, τα οποία τής ανατίθενται βάσει του καταστατικού. Στο ίδιο πλαίσιο θα πρέπει στους σκοπούς που εξυπηρετεί η συλλογή στατιστικών πληροφοριών να περιλαμβάνεται και η κατάρτιση στατιστικών για την προληπτική εποπτεία σε μακροοικονομικό επίπεδο, οι οποίες απαιτούνται για την εκτέλεση των καθηκόντων του ΕΣΚΤ βάσει του άρθρου 105 παράγραφος 5 της συνθήκης.

                     (4)

                     Το πεδίο των υποχρεώσεων παροχής στοιχείων που είναι αναγκαίες για την εκπλήρωση των καθηκόντων του ΕΣΚΤ θα πρέπει να λαμβάνει υπόψη και τις διαρθρωτικές εξελίξεις στις χρηματοπιστωτικές αγορές, καθώς και να εξυπηρετεί ορισμένες συναφείς υποχρεώσεις παροχής στατιστικών πληροφοριών που ήταν λιγότερο προφανείς κατά το χρόνο έκδοσης του κανονισμού (ΕΚ) αριθ. 2533/98. Για το λόγο αυτόν είναι αναγκαίο να επιτραπεί η συλλογή στατιστικών στοιχείων προερχόμενων από ολόκληρο τον τομέα των χρηματοδοτικών εταιρειών, και ιδίως από τις ασφαλιστικές εταιρείες και τα συνταξιοδοτικά ταμεία, που αποτελούν το δεύτερο μεγαλύτερο υποτομέα των χρηματοδοτικών εταιρειών στη ζώνη του ευρώ από άποψη χρηματοοικονομικών στοιχείων του ενεργητικού.

                     (5)

                     Για να καταστεί δυνατή η κατάρτιση ικανοποιητικής ποιότητας στατιστικών ισοζυγίου πληρωμών σε διαρκή βάση, είναι ανάγκη να αποσαφηνιστούν οι υποχρεώσεις που επιβάλλονται όσον αφορά την παροχή στοιχείων για όλες τις θέσεις και συναλλαγές μεταξύ κατοίκων των συμμετεχόντων κρατών μελών.

                     (6)

                     Για την ανάλυση και κατανόηση των εξελίξεων εντός των τομέων και μεταξύ χωρών οι ερευνητές απαιτούν όλο και πιο συχνά πρόσβαση σε μη άμεσα ταυτοποιήσιμες εμπιστευτικές στατιστικές πληροφορίες. Συνεπώς, είναι σημαντικό να παρασχεθεί στην ΕΚΤ και τις ΕθνΚΤ η δυνατότητα να χορηγούν σε φορείς επιστημονικής έρευνας πρόσβαση σε τέτοιου είδους αναλυτικές στατιστικές πληροφορίες σε επίπεδο ΕΣΚΤ, τηρώντας πάντως αυστηρά εχέγγυα εμπιστευτικότητας.

                     (7)

                     Προκειμένου να ελαχιστοποιηθεί ο φόρτος εργασίας τον οποίο συνεπάγεται η παροχή στοιχείων και να καταστεί δυνατή η αποτελεσματική ανάπτυξη, παραγωγή και διάδοση στατιστικών υψηλής ποιότητας και η προσήκουσα εκπλήρωση των καθηκόντων του ΕΣΚΤ, είναι αναγκαίο να επιτραπεί η μέγιστη δυνατή χρήση των εκάστοτε διαθέσιμων πληροφοριών για τους σκοπούς της κατάρτισης στατιστικών, περιλαμβανομένης της ανταλλαγής εμπιστευτικών στατιστικών πληροφοριών εντός του ΕΣΚΤ.

                     (8)

                     Επίσης, είναι σημαντικό να διασφαλιστεί η στενή συνεργασία μεταξύ του ΕΣΚΤ και του ευρωπαϊκού στατιστικού συστήματος (ΕΣΣ), κυρίως ενόψει της ενίσχυσης της ανταλλαγής εμπιστευτικών δεδομένων μεταξύ των δύο συστημάτων για στατιστικούς σκοπούς, υπό το φως του άρθρου 285 της συνθήκης και του άρθρου 5 του καταστατικού.

                     (9)

                     Επί του παρόντος, αλλά και μελλοντικά, οι ευρωπαϊκές στατιστικές αναπτύσσονται, παράγονται και διαδίδονται τόσο από το ΕΣΚΤ όσο και από το ΕΣΣ, αλλά υπό διακριτά νομικά πλαίσια που αντικατοπτρίζουν τις οικείες δομές σε ό,τι αφορά τη διακυβέρνηση. Συνεπώς, η εφαρμογή του παρόντος κανονισμού θα πρέπει να τελεί υπό την επιφύλαξη των διατάξεων του κανονισμού (ΕΚ) αριθ. [ΧΧ],

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         Άρθρο 1
         Ο κανονισμός (ΕΚ) αριθ. 2533/98 τροποποιείται ως εξής:

                     1.

                     το άρθρο 1 παράγραφος 4 τροποποιείται ως εξής: οι λέξεις “στο παράρτημα Α·” αντικαθίστανται από τη φράση “στον κανονισμό (ΕΚ) αριθ. 2223/1996 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας·”·

                     2.

                     το άρθρο 2 τροποποιείται ως εξής:

                                 α)

                                 η παράγραφος 1 αντικαθίσταται από το ακόλουθο κείμενο:
                                 “1.   Για την εκπλήρωση των υποχρεώσεων παροχής στατιστικών στοιχείων στην ΕΚΤ, η ΕΚΤ, με τη βοήθεια των εθνικών κεντρικών τραπεζών σύμφωνα με το άρθρο 5.2 του καταστατικού, έχει το δικαίωμα να συλλέγει στατιστικές πληροφορίες για την ανάπτυξη, παραγωγή και διάδοση ευρωπαϊκών στατιστικών εντός των ορίων του πληθυσμού αναφοράς παροχής στοιχείων και αναφορικά με οτιδήποτε είναι απαραίτητο για την εκπλήρωση των καθηκόντων του ΕΣΚΤ. Ειδικότερα, μπορούν να συλλέγονται πληροφορίες προς εκπλήρωση των υποχρεώσεων παροχής στατιστικών στοιχείων στην ΕΚΤ, συμπεριλαμβανομένων των σχετικών υποχρεώσεων στους τομείς των νομισματικών και χρηματοπιστωτικών στατιστικών, των στατιστικών πληρωμών και συστημάτων πληρωμών, των στατιστικών για σκοπούς χρηματοπιστωτικής σταθερότητας, καθώς και των στατιστικών ισοζυγίου πληρωμών και διεθνούς επενδυτικής θέσης.”·

                                 β)

                                 η παράγραφος 2 αντικαθίσταται από το ακόλουθο κείμενο:
                                 “2.   Στην έκταση που οι παρεχόμενες στατιστικές πληροφορίες είναι αναγκαίες για την εκπλήρωση των υποχρεώσεων παροχής στατιστικών στοιχείων στην ΕΚΤ, ο πληθυσμός αναφοράς παροχής στοιχείων περιλαμβάνει τις ακόλουθες μονάδες παροχής στοιχείων:

                                             α)

                                             νομικά και φυσικά πρόσωπα που έχουν κατοικία σε ένα κράτος μέλος και εμπίπτουν στον τομέα ‘χρηματοδοτικές εταιρείες’, όπως αυτός ορίζεται στο ΕΣΛ 95·

                                             β)

                                             ταχυδρομικές υπηρεσίες απευθείας μεταφοράς χρηματικών ποσών·

                                             γ)

                                             νομικά και φυσικά πρόσωπα που έχουν κατοικία σε ένα κράτος μέλος, στο βαθμό που κατέχουν διασυνοριακές θέσεις ή εκτελούν διασυνοριακές συναλλαγές·

                                             δ)

                                             νομικά και φυσικά πρόσωπα που έχουν κατοικία σε ένα κράτος μέλος, στο βαθμό που έχουν εκδώσει τίτλους ή ηλεκτρονικό χρήμα·

                                             ε)

                                             νομικά και φυσικά πρόσωπα που έχουν κατοικία σε συμμετέχον κράτος μέλος, στο βαθμό που κατέχουν χρηματοπιστωτικές θέσεις έναντι κατοίκων άλλων συμμετεχόντων κρατών μελών ή εκτελούν χρηματοπιστωτικές συναλλαγές με κατοίκους άλλων συμμετεχόντων κρατών μελών.”·

                     3.

                     το άρθρο 3 τροποποιείται ως εξής:

                                 α)

                                 στην αρχή προστίθεται η ακόλουθη πρόταση:
                                 “Η ανάπτυξη, η κατάρτιση και η διάδοση στατιστικών από το ΕΣΚΤ διέπονται από τις αρχές της αμεροληψίας, της αντικειμενικότητας, της επαγγελματικής ανεξαρτησίας, της σχέσης κόστους/αποτελεσματικότητας και του στατιστικού απορρήτου, καθώς επίσης και από τις αρχές της ελαχιστοποίησης του φόρτου εργασίας για την παροχή στοιχείων και της υψηλής ποιότητας της παραγωγής.”·

                                 β)

                                 το στοιχείο α) αντικαθίσταται από το ακόλουθο κείμενο:

                                             “α)

                                             χρησιμοποιεί τις υφιστάμενες στατιστικές όσο το δυνατόν συχνότερα.”·

                     4.

                     το άρθρο 8 τροποποιείται ως εξής:

                                 α)

                                 η παράγραφος 2 αντικαθίσταται από το ακόλουθο κείμενο:
                                 “2.   Με την επιφύλαξη του άρθρου 20 του κανονισμού (ΕΚ) αριθ. [ΧΧ],

                                             α)

                                             η εντός του ΕΣΚΤ διαβίβαση εμπιστευτικών στατιστικών πληροφοριών που έχουν συλλεχθεί δυνάμει του άρθρου 5 του καταστατικού πραγματοποιείται: i) στο βαθμό και στο επίπεδο της λεπτομέρειας που απαιτείται για την εκπλήρωση των καθηκόντων του ΕΣΚΤ σύμφωνα με το άρθρο 105 της συνθήκης, ή ii) εφόσον είναι αναγκαία για την αποτελεσματική ανάπτυξη, παραγωγή ή διάδοση στατιστικών σύμφωνα με το άρθρο 5 του καταστατικού ή για την ενίσχυση της ποιότητάς τους·

                                             β)

                                             το διοικητικό συμβούλιο μπορεί να αποφασίζει, στο βαθμό και στο επίπεδο της λεπτομέρειας που απαιτείται, για την εντός του ΕΣΚΤ συλλογή και διάδοση εμπιστευτικών πληροφοριών που είχαν αρχικά συλλεχθεί για σκοπούς διαφορετικούς από εκείνους του άρθρου 5 του καταστατικού, εφόσον αυτό είναι αναγκαίο για την αποτελεσματική ανάπτυξη ή παραγωγή στατιστικών ή για την ενίσχυση της ποιότητάς τους, οι δε στατιστικές είναι απαραίτητες για την εκπλήρωση των καθηκόντων του ΕΣΚΤ σύμφωνα με το άρθρο 105 της συνθήκης.”·

                                 β)

                                 η παράγραφος 3 αντικαθίσταται από το ακόλουθο κείμενο:
                                 “3.   Με την επιφύλαξη του κανονισμού (ΕΚ) αριθ. [ΧΧ], οι μονάδες παροχής στοιχείων ενημερώνονται σχετικά με τη χρήση της στατιστικής πληροφορίας που παρέχουν για στατιστικούς ή άλλους, διοικητικούς, σκοπούς. Οι μονάδες παροχής στοιχείων έχουν το δικαίωμα να ενημερώνονται για τη νομική βάση που χρησιμοποιήθηκε για τη διαβίβαση και τα προστατευτικά μέτρα που θεσπίστηκαν.”·

                                 γ)

                                 η παράγραφος 4 αντικαθίσταται από το ακόλουθο κείμενο:
                                 “4.   Με την επιφύλαξη της παραγράφου 12 του παρόντος άρθρου, το ΕΣΚΤ χρησιμοποιεί τη στατιστική πληροφορία που του έχει διαβιβαστεί αποκλειστικά και μόνο για την άσκηση των καθηκόντων του ΕΣΚΤ, εκτός εάν:

                                             α)

                                             η μονάδα παροχής στοιχείων ή το νομικό πρόσωπο, το φυσικό πρόσωπο, η θεσμική μονάδα ή το υποκατάστημα των οποίων μπορεί να αναγνωριστεί η ταυτότητα, έχουν δώσει ρητώς τη συγκατάθεσή τους για τη χρήση της εν λόγω στατιστικής πληροφορίας για άλλους σκοπούς·

                                             β)

                                             η εν λόγω στατιστική πληροφορία διαβιβάζεται στα μέλη του ευρωπαϊκού στατιστικού συστήματος (ΕΣΣ) σύμφωνα με την παράγραφο 11·

                                             γ)

                                             σκοπός είναι να επιτραπεί η πρόσβαση των φορέων επιστημονικής έρευνας σε εμπιστευτική στατιστική πληροφορία που δεν επιτρέπει την άμεση αναγνώριση της ταυτότητας και με την προηγούμενη ρητή συγκατάθεση της αρχής που παρέχει την πληροφορία·

                                             δ)

                                             όσον αφορά τις ΕθνΚΤ, η εν λόγω στατιστική πληροφορία χρησιμοποιείται στον τομέα της προληπτικής εποπτείας ή για την εκτέλεση, σύμφωνα με το άρθρο 14.4 του καταστατικού, λειτουργιών άλλων από εκείνες που καθορίζονται στο καταστατικό.”·

                                 δ)

                                 η παράγραφος 5 αντικαθίσταται από το ακόλουθο κείμενο:
                                 “5.   Η ανταλλαγή εμπιστευτικών στατιστικών πληροφοριών εντός του ΕΣΚΤ μπορεί να πραγματοποιείται προκειμένου να επιτραπεί σε φορείς επιστημονικής έρευνας η πρόσβαση σε τέτοιου είδους πληροφορίες, σύμφωνα με την παράγραφο 3 και την παράγραφο 4 στοιχείο γ) του παρόντος άρθρου.”·

                                 ε)

                                 η παράγραφος 8 αντικαθίσταται από το ακόλουθο κείμενο:
                                 “8.   Ο παρών κανονισμός ισχύει με την επιφύλαξη των διατάξεων της οδηγίας 95/46/ΕΚ και του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της προστασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (7).”·

                                 στ)

                                 στην παράγραφο 9 οι δύο τελευταίες προτάσεις αντικαθίστανται από το ακόλουθο κείμενο:
                                 “Η ΕΚΤ καθορίζει τους κοινούς κανόνες και εφαρμόζει τα ελάχιστα πρότυπα για την αποφυγή παράνομης δημοσιοποίησης και μη εξουσιοδοτημένης χρήσης των δεδομένων που διαβιβάζονται σύμφωνα με τις παραγράφους 1 και 2.”·

                                 ζ)

                                 προστίθενται οι ακόλουθες παράγραφοι 11 έως 13:
                                 “11.   Με την επιφύλαξη των εθνικών διατάξεων για την ανταλλαγή εμπιστευτικών στατιστικών πληροφοριών πέραν των καλυπτόμενων από τον παρόντα κανονισμό, η διαβίβαση εμπιστευτικών στατιστικών πληροφοριών μεταξύ ενός μέλους του ΕΣΚΤ που τις έχει συλλέξει και μιας αρχής του ΕΣΣ επιτρέπεται, εφόσον είναι αναγκαία για την αποτελεσματική ανάπτυξη, παραγωγή ή διάδοση ευρωπαϊκών στατιστικών ή για την ενίσχυση της ποιότητάς τους εντός των οικείων πεδίων αρμοδιοτήτων του ΕΣΣ και του ΕΣΚΤ. Κάθε περαιτέρω διαβίβαση πρέπει να εγκρίνεται ρητώς από το μέλος του ΕΣΚΤ που έχει συλλέξει τις συγκεκριμένες πληροφορίες.
                                 12.   Εμπιστευτικά δεδομένα που διαβιβάζονται μεταξύ μιας αρχής του ΕΣΣ και ενός μέλους του ΕΣΚΤ χρησιμοποιούνται αποκλειστικά για στατιστικούς σκοπούς και είναι προσβάσιμα μόνον από το προσωπικό που εκτελεί στατιστικές εργασίες και εντός του συγκεκριμένου πεδίου των εργασιών του.
                                 13.   Τα μέτρα προστασίας του άρθρου 19 του κανονισμού (ΕΚ) αριθ. [ΧΧ] ισχύουν για όλα τα εμπιστευτικά δεδομένα που διαβιβάζονται μεταξύ μιας αρχής του ΕΣΣ και ενός μέλους του ΕΣΚΤ σύμφωνα με τις ως άνω παραγράφους 11 και 12 και το άρθρο 20 παράγραφος 1 στοιχείο α) του κανονισμού (ΕΚ) αριθ. [ΧΧ]. Η ΕΚΤ δημοσιεύει ετήσια έκθεση εμπιστευτικότητας σχετικά με τα μέτρα που θεσπίζονται για τη διασφάλιση του εμπιστευτικού χαρακτήρα των στατιστικών δεδομένων.”·

                     5.

                     τα παραρτήματα Α και Β διαγράφονται.

               Άρθρο 2
         Ο παρών κανονισμός αρχίζει να ισχύει στις [ημερομηνία].
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.»

      Φρανκφούρτη, 15 Σεπτεμβρίου 2008.

            Ο πρόεδρος της ΕΚΤ

         Jean-Claude TRICHET

      (1)  ΕΕ L 318 της 27.11.1998, σ. 8.

      (2)  ΕΕ C 246 της 6.8.1998, σ. 12.

      (3)  ΕΕ L 310 της 30.11.1996, σ. 1.

      (4)  Οι «κοινοτικές στατιστικές» αποτελούν τμήμα των «ευρωπαϊκών στατιστικών» που αναφέρονται στις αιτιολογικές σκέψεις του κανονισμού (ΕΚ) αριθ. [ΧΧ] για τις ευρωπαϊκές στατιστικές.

      (5)  ΕΕ C 291 της 5.12.2007, σ. 1.

      (6)  ΕΕ L 318 της 27.11.1998, σ. 8.

      (7)  ΕΕ L 8 της 12.1.2001, σ. 1.


Σημαντική ανακοίνωση νομικού περιεχομένου

|

52007SC0290

Σύσταση για γνωμη του Συμβουλιου σύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Λετονίας για την περίοδο 2006-2009  /* SEC/2007/0291 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 7.3.2007SEC(2007) 290 τελικόΣύσταση γιαΓΝΩΜΗ ΤΟΥ ΣΥΜΒΟΥΛΙΟΥσύμφωνα με το άρθρο 9 παράγραφος 1 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σύγκλισης της Βουλγαρίας, 2006-2009(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗ1. Γενικό πλαισιοΤο Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσου ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Η μεταρρύθμιση του συμφώνου το 2005, αφενός, αναγνώριζε τη χρησιμότητά του για την εδραίωση της δημοσιονομικής πειθαρχίας, αφετέρου δε, αποσκοπούσε στην ενίσχυση της αποτελεσματικότητας και των οικονομικών του ερεισμάτων, καθώς επίσης στη διασφάλιση της μακροπρόθεσμης διατηρησιμότητας των δημόσιων οικονομικών.Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σύγκλισης.Η Βουλγαρία προσχώρησε στην ΕΕ την 1η Ιανουαρίου 2007 και υπέβαλε το πρώτο πρόγραμμα σύγκλισής της στις 5 Ιανουαρίου. Σύμφωνα με τον κανονισμό, το Συμβούλιο θα εκδώσει γνώμη για το πρόγραμμα βάσει σύστασης Επιτροπής και μετά από διαβουλεύσεις με την Οικονομική και Δημοσιονομική Επιτροπή (βλέπε πλαίσιο για τα κυριότερα σημεία που καλύπτει η αξιολόγηση).2. Ιστορικό για την Αξιολόγηση του νεου προγραμματοςΠροκειμένου να σχηματισθεί μια εικόνα του πλαισίου εντός του οποίου αξιολογείται η δημοσιονομική στρατηγική του νέου προγράμματος σύγκλισης το παρόν κεφάλαιο συνοψίζει τις οικονομικές και δημοσιονομικές επιδόσεις των δέκα τελευταίων ετών.Η Βουλγαρία πέτυχε υψηλό βαθμό μακροοικονομικής σταθερότητας στηριζόμενη σε υγιή δημόσια οικονομικά. Η οικονομική ανάπτυξη υπήρξε ισχυρή και σταθερή, και αυξήθηκε σε 5½% περίπου τα τελευταία έτη, αλλά το κατά κεφαλή ΑΕΠ (σε ΜΑΔ) παραμένει χαμηλό στο 32,9% σε σχέση με τον μέσο όρο της ΕΕ-25 το 2005. Συνεπώς, απομένει να καλυφθεί μεγάλη διαφορά κάτι που αντιπροσωπεύει σημαντική πρόκληση για τη Βουλγαρία μεσοπρόθεσμα και μακροπρόθεσμα. Η απασχόληση αυξήθηκε σταθερά, αλλά ενώ το ποσοστό ανεργίας μειώθηκε σημαντικά, τα ποσοστά απασχόλησης παραμένουν κάτω από το μέσο όρο της ΕΕ. Οι δεξιότητες και οι γεωγραφικές ανισορροπίες, παρεμποδίζουν την ευελιξία της αγοράς εργασίας και σημειώνονται αυξανόμενες ελλείψεις ιδιαίτερα στα τμήματα υψηλής εξειδίκευσης της αγοράς εργασίας. Η μετανάστευση και η μείωση των ποσοστών γονιμότητας συνέβαλαν στην ταχεία συρρίκνωση και τη γήρανση του πληθυσμού. Η μέση αύξηση της παραγωγικότητας της εργασίας ήταν χαμηλή την περίοδο 1996-2005, αλλά αυξήθηκε σε σχεδόν 4% πρόσφατα λόγω των αυξανόμενων ξένων και εγχώριων επενδύσεων. Μετά την εισαγωγή καθεστώτος νομισματικού συμβουλίου το 1997, ο πληθωρισμός μειώθηκε σε μονοψήφια ποσοστά ως το 1999, αλλά η διαδικασία αποπληθωρισμού παρέμεινε στάσιμη τα τελευταία έτη. Η ιδιαίτερα υψηλή πιστωτική επέκταση και τα αυξανόμενα εξωτερικά ελλείμματα – αν και συνδυασμένα με πολύ υψηλές εισροές ΑΞΕ – αποτέλεσαν πηγή ανησυχίας για τη μακροοικονομική σταθερότητα. Επιτεύχθηκε σημαντικός βαθμός δημοσιονομικής εξυγίανσης με ισοσκελισμένο ή πλεονασματικό προϋπολογισμό της γενικής κυβέρνησης από το 1998. Ο δείκτης χρέους προς ΑΕΠ μειώθηκε από πάνω από 100% σε κάτω από 30%. Επιπλέον, αναλήφθηκαν ορισμένα βήματα προκειμένου να αντιμετωπισθούν οι προκλήσεις της δημογραφικής αλλαγής για το συνταξιοδοτικό σύστημα.Πλαίσιο: Κυριότερα σημεία της αξιολόγησης Όπως απαιτεί το άρθρο 5 παράγραφος 1 (για τα προγράμματα σταθερότητας) και το άρθρο 9 παράγραφος 1 (για τα προγράμματα σύγκλισης) του κανονισμού (ΕΚ) αριθ. 1466/97 του Συμβουλίου, κατά την αξιολόγηση εξετάζεται: αν είναι ευλογοφανείς οι οικονομικές παραδοχές στις οποίες βασίζεται το πρόγραμμα, ο μεσοπρόθεσμος δημοσιονομικός στόχος (ΜΔΣ) που καθόρισε το κράτος μέλος και αν η πορεία προσαρμογής για την επίτευξη του στόχου αυτού είναι κατάλληλη, αν τα μέτρα που λαμβάνονται ή/και προτείνονται για την τήρηση της πορείας προσαρμογής επαρκούν για την επίτευξη του ΜΔΣ κατά τη διάρκεια του οικονομικού κύκλου, κατά την αξιολόγηση της πορείας προσαρμογής για την επίτευξη του ΜΔΣ, αν καταβάλλεται μεγαλύτερη προσπάθεια προσαρμογής σε περιόδους ευνοϊκής οικονομικής συγκυρίας, ενώ η προσπάθεια μπορεί να είναι πιο περιορισμένη σε περιόδους δυσμενούς οικονομικής συγκυρίας και, για τη ζώνη του ευρώ και κράτη μέλη του ΜΣΙ ΙΙ, αν το κράτος μέλος προβλέπει ετήσια βελτίωση του κυκλικά προσαρμοσμένου αποτελέσματος, μείον έκτακτα και λοιπά προσωρινά μέτρα, ίση προς 0,5% του ΑΕΠ ως ένδειξη προόδου για την επίτευξη του ΜΔΣ του, κατά τον προσδιορισμό της πορείας προσαρμογής για την επίτευξη του ΜΔΣ (για κράτη μέλη που δεν τον έχουν ακόμη επιτύχει) ή την προσωρινή απόκλιση από αυτόν (για κράτη μέλη που τον έχουν επιτύχει), αν εφαρμόζονται μείζονες διαρθρωτικές μεταρρυθμίσεις που οδηγούν άμεσα στην εξοικονόμηση πόρων μακροπρόθεσμα (μεταξύ άλλων, μέσω της αύξησης της δυνητικής ανάπτυξης) και, ως εκ τούτου, έχουν απτά αποτελέσματα για τη μακροπρόθεσμη διατηρησιμότητα των δημόσιων οικονομικών (υπό τον όρο ότι εξασφαλίζεται κατάλληλο περιθώριο ασφαλείας σε σχέση με την τιμή αναφοράς 3% του ΑΕΠ και εφόσον η δημοσιονομική θέση αναμένεται να επανέλθει στα επίπεδα του ΜΔΣ εντός της περιόδου του προγράμματος), με ιδιαίτερη προσοχή στις μεταρρυθμίσεις του συνταξιοδοτικού συστήματος που εισάγουν πολυπυλωνικό σύστημα που περιλαμβάνει έναν υποχρεωτικό και πλήρως κεφαλαιοποιητικό πυλώνα, αν οι οικονομικές πολιτικές του κράτους μέλους παρουσιάζουν συνοχή με τους γενικούς προσανατολισμούς των οικονομικών πολιτικών. Η ευλογοφάνεια των μακροοικονομικών παραδοχών του προγράμματος αξιολογείται με βάση τις φθινοπωρινές προβλέψεις των υπηρεσιών της Επιτροπής του 2006, χρησιμοποιώντας επίσης την από κοινού συμφωνηθείσα μεθοδολογία για την εκτίμηση του δυνητικού προϊόντος και των κυκλικά προσαρμοσμένων αποτελεσμάτων. Η αξιολόγηση της συνεκτικότητας με τους γενικούς προσανατολισμούς των οικονομικών πολιτικών πραγματοποιείται με βάση τους γενικούς προσανατολισμούς των οικονομικών πολιτικών στον τομέα των δημόσιων οικονομικών όπως παρουσιάζονται στις ολοκληρωμένες κατευθυντήριες γραμμές για την περίοδο 2005-2008. Κατά την αξιολόγηση εξετάζεται επίσης: η εξέλιξη του δείκτη χρέους και οι προοπτικές της μακροπρόθεσμης διατηρησιμότητας των δημόσιων οικονομικών τα οποία, σύμφωνα με την έκθεση του Συμβουλίου της 20ής Μαρτίου 2005 για τη «Βελτίωση της εφαρμογής του Συμφώνου Σταθερότητας και Ανάπτυξης», πρέπει να αποτελούν αντικείμενο «αρκετής προσοχής […] κατά την εποπτεία των δημοσιονομικών θέσεων». Σε ανακοίνωση της Επιτροπής, της 12ης Οκτωβρίου 2006, περιγράφεται η προσέγγιση που πρέπει να τηρείται κατά την αξιολόγηση της μακροπρόθεσμης διατηρησιμότητας[2], η συμμόρφωση με τον κώδικα δεοντολογίας[3] ο οποίος, μεταξύ άλλων, προβλέπει μια κοινή διάρθρωση και τυποποιημένους πίνακες δεδομένων για τα προγράμματα σταθερότητας και σύγκλισης. |-  Σύσταση γιαΓΝΩΜΗ ΤΟΥ ΣΥΜΒΟΥΛΙΟΥσύμφωνα με το άρθρο 9 παράγραφος 1 του κανονισμού (ΕΚ) αριθ. 1466/97 του Συμβουλίου της 7 ης Ιουλίου 1997 σχετικά με το πρόγραμμα σύγκλισης της Βουλγαρίας, 2006-2009ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη: τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[4], και ιδίως το άρθρο 9 παράγραφος 1,τη σύσταση της Επιτροπής,Έπειτα από διαβουλεύσεις με την Οικονομική και Δημοσιονομική Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:1.  Στις [27 Μαρτίου 2007] το Συμβούλιο εξέτασε το πρόγραμμα σύγκλισης της Βουλγαρίας για την περίοδο 2006 έως 2009.2.  Η Βουλγαρία πέτυχε υψηλό βαθμό μακροοικονομικής σταθερότητας στηριζόμενη σε υγιή δημόσια οικονομικά. Η οικονομική ανάπτυξη υπήρξε ισχυρή και σταθερή, και αυξήθηκε σε 5½% τα τελευταία έτη, αλλά το κατά κεφαλή ΑΕΠ (σε ΜΑΔ) παραμένει χαμηλό στο 32,9% σε σχέση με τον μέσο όρο της ΕΕ-25 το 2005. Συνεπώς, απομένει να καλυφθεί μεγάλη διαφορά κάτι που αντιπροσωπεύει σημαντική πρόκληση για τη Βουλγαρία μεσοπρόθεσμα και μακροπρόθεσμα. Μετά την εισαγωγή καθεστώτος νομισματικού συμβουλίου το 1997, ο πληθωρισμός περιορίστηκε σε μονοψήφιο ποσοστό ως το 1999, αλλά η διαδικασία αποπληθωρισμού παρέμεινε στάσιμη τα τελευταία έτη, και ο πληθωρισμός βάσει του ΔΤΚ ανήλθε σε 7,3% το 2006.3.  Το μακροοικονομικό σενάριο στο οποίο βασίζεται το πρόγραμμα προβλέπει ότι η αύξηση του πραγματικού ΑΕΠ θα παραμείνει σε υψηλό επίπεδο, σημειώνοντας μικρή άνοδο από 5,9% το 2006 σε 6.1% κατά μέσο όρο για την υπόλοιπη περίοδο του προγράμματος. Αξιολογούμενο με βάση τις τρέχουσες διαθέσιμες πληροφορίες, το σενάριο αυτό φαίνεται να στηρίζεται σε εύλογες αναπτυξιακές παραδοχές. Ωστόσο, η οι υψηλές εξωτερικές ανισορροπίες συνεχίζουν να αποτελούν παράγοντα κινδύνου μεσοπρόθεσμα, ιδιαίτερα λόγω του ότι το εξωτερικό έλλειμμα το 2006 αποδείχθηκε υψηλότερο απ’ ό,τι είχε προβλεφθεί φθάνοντας το 16% αντί 14,1% του ΑΕΠ, μολονότι η χρηματοδότησή του διασφαλίστηκε πλήρως μέσω των εισροών ΑΞΕ. Οι προβλέψεις του προγράμματος για τον πληθωρισμό φαίνονται ρεαλιστικές.4.  Για το 2006, το πλεόνασμα της γενικής κυβέρνησης εκτιμάται σε 3,3% του ΑΕΠ στις φθινοπωρινές προβλέψεις των υπηρεσιών της Επιτροπής του 2006, έναντι στόχου της ισοσκέλισης του προϋπολογισμού που έθετε το προενταξιακό οικονομικό πρόγραμμα (ΠΟΠ) του Δεκεμβρίου 2005 και προβλεπόμενου πλεονάσματος 3,2% του ΑΕΠ στο πρόγραμμα σύγκλισης. Το ουσιωδώς καλύτερο αποτέλεσμα οφείλεται κυρίως σε υψηλότερα έσοδα σε σχέση με τις προβλέψεις λόγω συντηρητικών προβλέψεων για τα έσοδα στο ΠΟΠ, μεγαλύτερη αύξηση της παραγωγής, και βελτιωμένη είσπραξη εσόδων. Σε σχέση με τις προβλέψεις του ΠΟΠ, οι δαπάνες είναι επίσης χαμηλότερες κατά 1% του ΑΕΠ αντικατοπτρίζοντας κυρίως χαμηλότερες τρέχουσες δαπάνες.5.  Η μεσοπρόθεσμη δημοσιονομική στρατηγική του προγράμματος στοχεύει στη διατήρηση πλεονάσματος της γενικής κυβέρνησης της τάξης του 0,8-1,5% του ΑΕΠ ώστε να διασφαλιστεί η μακροοικονομική σταθερότητα και η διατηρησιμότητα των δημόσιων οικονομικών. Το 2007 προβλέπεται μεγάλη δημοσιονομική χαλάρωση, με το δημοσιονομικό πλεόνασμα να φθάνει το 0,8% του ΑΕΠ, από 3,2% του ΑΕΠ το 2006. Το 2008 και το 2009, το πλεόνασμα της γενικής κυβέρνησης θα αυξηθεί και πάλι και θα σταθεροποιηθεί στο 1,5% του ΑΕΠ. Με τις δαπάνες για τόκους να μειώνονται κατά περίπου ¼% του ΑΕΠ κατά την περίοδο του προγράμματος, το πρωτογενές πλεόνασμα προβλέπεται να μειωθεί από 4½% του ΑΕΠ το 2006 σε 2¼% του ΑΕΠ το 2007 πριν αυξηθεί σε περίπου 2¾% του ΑΕΠ το 2008 και το 2009. Η δημοσιονομική χαλάρωση το 2007 θα υλοποιηθεί σχεδόν αποκλειστικά μέσω των δαπανών. Οι δαπάνες προβλέπεται να αυξηθούν κατά 2¾% του ΑΕΠ, με τμήμα μόνο της αύξησης αυτής, περίπου ¾% του ΑΕΠ, να αντιστρέφεται το 2008. Η προβλεπόμενη αύξηση των δαπανών το 2007 θα προέλθει κυρίως από «λοιπές δαπάνες» (+2½% του ΑΕΠ) και επιδοτήσεις (+½% του ΑΕΠ). Η αύξηση των «λοιπών δαπανών» αντικατοπτρίζει την συνεισφορά της Βουλγαρίας στην ΕΕ (1¼% του ΑΕΠ), αύξηση των δαπανών για προγράμματα των διαρθρωτικών ταμείων της ΕΕ (¼% του ΑΕΠ), που θα καλυφθούν πλήρως από υψηλότερα έσοδα από πόρους της ΕΕ, και αύξηση των «λοιπών τρεχουσών δαπανών» (1% του ΑΕΠ). Οι σχεδιαζόμενες μειώσεις των φόρων για τις εταιρείες και τα φυσικά πρόσωπα το 2007 προβλέπεται να αντισταθμιστούν σχεδόν πλήρως από βελτίωση της φορολογικής πειθαρχίας και του ποσοστού είσπραξης των φόρων. Συνεπώς, τα συνολικά έσοδα θα παραμείνουν σχεδόν σταθερά (ως ποσοστό του ΑΕΠ) κατά την περίοδο του προγράμματος. Το πρόγραμμα αναφέρει επίσης ότι μολονότι ο προϋπολογισμός για το 2007 προβλέπει πλεόνασμα της γενικής κυβέρνησης 0,8% του ΑΕΠ, θα επιδιωχθεί υψηλότερο πλεόνασμα 2% του ΑΕΠ κατά την εκτέλεση του προϋπολογισμού. Αυτό θα συμβεί βάσει των προβλέψεων στο νόμο για τον προϋπολογισμό που επιτρέπει τη διάθεση του 10% των προϋπολογισθεισών τρεχουσών πρωτογενών δαπανών μόνο στην περίπτωση που δεν έχει διευρυνθεί περαιτέρω το εξωτερικό έλλειμμα. Οι δημοσιονομικοί στόχοι αναθεωρήθηκαν ουσιωδώς προς τα πάνω σε σχέση με το προενταξιακό οικονομικό πρόγραμμα του 2005, αντικατοπτρίζοντας τα σημαντικά καλύτερα αποτελέσματα στον τομέα των εσόδων το 2006 τα οποία θα επηρεάσουν τα επόμενα έτη, και τις ελαφρώς καλύτερες προοπτικές ως προς τη δυνητική ανάπτυξη.6.  Το διαρθρωτικό αποτέλεσμα (δηλαδή το κυκλικά προσαρμοσμένο αποτέλεσμα πλην των εκτάκτων και λοιπών προσωρινών μέτρων) όπως υπολογίζεται με βάση την από κοινού συμφωνηθείσα μεθοδολογία, προβλέπεται να μειωθεί από 3¼% του ΑΕΠ το 2006 σε 1% το 2007 και στη συνέχεια να αυξηθεί και πάλι γύρω στο 2% του ΑΕΠ το 2008 και το 2009. Αν το 2007 επιτευχθεί υψηλότερο ονομαστικό πλεόνασμα της τάξης του 2% του ΑΕΠ κατά την εκτέλεση του προϋπολογισμού, σύμφωνα με τον στόχο που έχει τεθεί στο πρόγραμμα, η πορεία προσαρμογής θα είναι ομαλότερη. Ο μεσοπρόθεσμος δημοσιονομικός στόχος (ΜΔΣ) που παρουσιάζεται στο πρόγραμμα είναι διαρθρωτικά ισοσκελισμένος προϋπολογισμός, που προβλέπεται να διατηρηθεί με ευρύ περιθώριο καθόλη τη διάρκεια της περιόδου του προγράμματος. Δεδομένου ότι ο ΜΔΣ είναι απαιτητικότερος από το ελάχιστο ενδεικτικό όριο (που εκτιμάται σε έλλειμμα σε 1¼% του ΑΕΠ), η επίτευξή του θα επιτρέψει την εξασφάλιση περιθωρίου ασφαλείας για την αποτροπή του κινδύνου εμφάνισης υπερβολικού ελλείμματος. Ο ΜΔΣ είναι απαιτητικότερος από το επίπεδο που συνεπάγεται ο δείκτης χρέους και η μέση αύξηση του δυνητικού προϊόντος μακροπρόθεσμα.7.  Το δημοσιονομικό αποτέλεσμα το 2007 μπορεί να είναι καλύτερο απ’ ό,τι προβλέπεται στο πρόγραμμα, ενώ το 2008 και το 2009 οι κίνδυνοι για τις δημοσιονομικές προβλέψεις φαίνονται γενικά εξισορροπημένοι. Ενόψει του ικανοποιητικού ιστορικού σε σχέση με την επίτευξη των δημοσιονομικών στόχων και των διατάξεων του νόμου για τον προϋπολογισμό του 2007 σχετικά με τον περιορισμό των δαπανών κατά την εκτέλεση του προϋπολογισμού, ένα υψηλότερο πλεόνασμα για το 2007 φαίνεται ρεαλιστικό ακόμη και αν οι προβλέψεις για τα έσοδα του 2007 μπορεί να μην επιτευχθούν δεδομένου ότι ο περιορισμός των εσόδων λόγω των φορολογικών μειώσεων μπορεί να μην αντισταθμιστεί πλήρως από τη βελτίωση της φορολογικής πειθαρχίας και την αύξηση του ποσοστού συλλογής των φόρων. Μολονότι δεν παρέχονται λεπτομέρειες για τη στρατηγική προσαρμογής από το 2008 και μετά, οι δημοσιονομικοί στόχοι ως το τέλος της περιόδου του προγράμματος φαίνεται να είναι γενικά εφικτοί, εφόσον το 2007 πραγματοποιηθεί καλύτερο δημοσιονομικό αποτέλεσμα σε σχέση με τις προβλέψεις.8.  Λαμβάνοντας υπόψη αυτή την αξιολόγηση των κινδύνων, ο δημοσιονομικός προσανατολισμός του προγράμματος διατηρείται με μεγάλο περιθώριο καθόλη την περίοδο του προγράμματος. Επιπλέον, παρέχει επαρκές περιθώριο ασφάλειας ώστε το έλλειμμα να μην υπερβεί το ανώτατο όριο του 3% του ΑΕΠ υπό συνθήκες κανονικών μακροοικονομικών διακυμάνσεων καθόλη τη διάρκεια του προγράμματος. Ο δημοσιονομικός προσανατολισμός του προγράμματος μπορεί να αποδειχθεί προκυκλικός υπό ευνοϊκή οικονομική συγκυρία το 2007. Κάτι τέτοιο δεν ευθυγραμμίζεται απόλυτα με το σύμφωνο σταθερότητας και ανάπτυξης. Ειδικότερα, η ευνοϊκή οικονομική συγκυρία αναμένεται να προκύψει το 2007, κατά το οποίο το διαρθρωτικό αποτέλεσμα σχεδιάζεται να μειωθεί κατά περίπου 2¼% του ΑΕΠ σύμφωνα με το πρόγραμμα και κατά 1½% σύμφωνα με τις φθινοπωρινές προβλέψεις των υπηρεσιών της Επιτροπής του 2006.9.  Το ακαθάριστο δημόσιο χρέος εκτιμάται ότι έφθασε το 25¼% του ΑΕΠ το 2006, πολύ κάτω από την τιμή αναφοράς 60% του ΑΕΠ που προβλέπει η Συνθήκη. Το πρόγραμμα προβλέπει ότι ο δείκτης χρέους θα μειωθεί κατά 4 εκατοστιαίες μονάδες την περίοδο που καλύπτει το πρόγραμμα.10.  Ελλείψει μακροπρόθεσμων προβλέψεων για τις δαπάνες που σχετίζονται με τη γήρανση του πληθυσμού, βάσει των κοινών μακροοικονομικών παραδοχών της Επιτροπής οικονομικής πολιτικής/Επιτροπής, δεν μπορούν να αξιολογηθούν οι επιπτώσεις από τη γήρανση του πληθυσμού στη Βουλγαρία σε συγκρίσιμη και αξιόπιστη βάση όπως γίνεται για τα άλλα κράτη μέλη, για τα οποία διατίθενται σχετικές προβλέψεις. Ωστόσο, δεν μπορεί να αποκλειστεί σημαντικός αντίκτυπος της γήρανσης του πληθυσμού στις δαπάνες δεδομένης της σημερινής δημογραφικής διάρθρωσης. Η αρχική δημοσιονομική θέση, με μεγάλο διαρθρωτικό πλεόνασμα, συμβάλλει ουσιωδώς στη σταθεροποίηση του χρέους προτού ληφθούν υπόψη οι μακροπρόθεσμες δημοσιονομικές επιπτώσεις από τη γήρανση του πληθυσμού. Η διατήρηση υψηλών πρωτογενών πλεονασμάτων μεσοπρόθεσμα θα συμβάλλει στον περιορισμό των κινδύνων ως προς τη διατηρησιμότητα των δημόσιων οικονομικών.11.  Η δημοσιονομική στρατηγική του προγράμματος είναι εν μέρει συνεπής με τους γενικούς προσανατολισμούς των οικονομικών πολιτικών όπως παρουσιάζονται στις ολοκληρωμένες κατευθυντήριες γραμμές για την περίοδο 2005-2008. Ειδικότερα, ο δημοσιονομικός προσανατολισμός το 2007 σχεδιάζεται να είναι προκυκλικός υπό συνθήκες ευνοϊκής οικονομικής συγκυρίας κάτι που μπορεί να επιδεινώσει το ήδη υψηλό εξωτερικό έλλειμμα. Επιπλέον, ενώ έχουν γίνει βήματα για τη βελτίωση της μακροπρόθεσμης βιωσιμότητας του συνταξιοδοτικού συστήματος, παρουσιάζονται ελάχιστα συγκεκριμένα μέτρα για τη βελτίωση της αποτελεσματικότητας των δημόσιων δαπανών, ιδίως ό, τι αφορά τις ιατροφαρμακευτικές δαπάνες, όπου υπάρχουν μόνιμα προβλήματα σχετικά με την παρακολούθηση και τον έλεγχο των δαπανών και την ποιότητα των παρεχομένων υπηρεσιών.12.  Όσον αφορά τις απαιτήσεις περί πληροφοριακών στοιχείων που περιλαμβάνονται στον κώδικα δεοντολογίας για τα προγράμματα σταθερότητας και σύγκλισης, το πρόγραμμα έχει ορισμένα κενά όσον αφορά τόσο τα υποχρεωτικά όσο και τα προαιρετικά στοιχεία.[5]Το γενικό συμπέρασμα είναι ότι η μεσοπρόθεσμη δημοσιονομική θέση είναι υγιής και η δημοσιονομική στρατηγική αποτελεί υπόδειγμα δημοσιονομικών πολιτικών που ασκούνται με βάση το Σύμφωνα Σταθερότητας και Ανάπτυξης. Ωστόσο, η σχεδιαζόμενη μείωση του πλεονάσματος του προϋπολογισμού κατά τη διάρκεια ευνοϊκής οικονομικής συγκυρίας το 2007 μπορεί να υποδηλώνει προκυκλικό δημοσιονομικό προσανατολισμό και να επιδεινώσει τις υπάρχουσες εξωτερικές ανισορροπίες.Ενόψει της παραπάνω αξιολόγησης, η Βουλγαρία καλείται:(i) να επιτύχει υψηλότερο δημοσιονομικό πλεόνασμα το 2007 απ’ ό,τι προβλέπεται και να διατηρήσει ισχυρή δημοσιονομική θέση ώστε να ενισχύσει τη μακροοικονομική σταθερότητα και να περιορίσει το υψηλό εξωτερικό έλλειμμα·(ii) να ενισχύσει περαιτέρω την αποτελεσματικότητα των δημόσιων δαπανών, ιδίως μέσω της μεταρρύθμισης του συστήματος ιατροφαρμακευτικής περίθαλψης.Σύγκριση βασικών μακροοικονομικών και δημοσιονομικών προβλέψεων 12Οι υπολογισμοί των υπηρεσιών της Επιτροπής πραγματοποιήθηκαν βάσει των πληροφοριών που περιλαμβάνονται στο πρόγραμμα. |3Κυκλικά προσαρμοσμένο αποτέλεσμα (όπως και στις προηγούμενες γραμμές) πλην εκτάκτων και λοιπών προσωρινών μέτρων. |4Δεν υπάρχουν έκτακτα και λοιπά προσωρινά μέτρα στο πρόγραμμα. |5Δεν υπάρχουν έκτακτα και λοιπά προσωρινά μέτρα στις φθινοπωρινές οικονομικές προβλέψεις των υπηρεσιών της Επιτροπής του 2006. |6Βάσει εκτιμώμενης δυνητικής ανάπτυξης ύψους 5,8%, 6,3%, 6,4% και 6,7% αντίστοιχα την περίοδο 2005-2008. |[1] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htm[2] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Μακροπρόθεσμη διατηρησιμότητα των δημόσιων οικονομικών στην ΕΕ, της 12.10.2006, COM(2006) 574 και έγγραφο της Ευρωπαϊκής Επιτροπής, Γενική Διεύθυνση Οικονομικών και Χρηματοδοτικών Υποθέσεων (2006), «Μακροπρόθεσμη διατηρησιμότητα των δημόσιων οικονομικών στην Ευρωπαϊκή Ένωση», Ευρωπαϊκή Οικονομία, τεύχος αριθ. 4/2006.[3] «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που εγκρίθηκε από το Συμβούλιο ECOFIN στις 11 Οκτωβρίου 2005.[4] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htm[5] Ιδίως λείπουν τα στοιχεία για την αγορά εργασίας όσον αφορά τις δεδουλευμένες ώρες και ορισμένες πληροφορίες για τη μακροπρόθεσμη διατηρησιμότητα.


title: Σύσταση για Γνωμη του Συμβουλίου κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Δανίας, 2001-2005

text: ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---


title: Σύσταση της Επιτροπής, της 11ης Αυγούστου 2006 , για τα προγράμματα περιστολής με στόχο τον περιορισμό της περαιτέρω εξάπλωσης του Diabrotica virgifera Le Conte στις περιοχές της Κοινότητας όπου η παρουσία του έχει επιβεβαιωθεί

text:
               17.8.2006

               EL

               Επίσημη Εφημερίδα της Ευρωπαϊκής Ένωσης

               L 225/30

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 11ης Αυγούστου 2006
   για τα προγράμματα περιστολής με στόχο τον περιορισμό της περαιτέρω εξάπλωσης του Diabrotica virgifera Le Conte στις περιοχές της Κοινότητας όπου η παρουσία του έχει επιβεβαιωθεί
   (2006/565/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,
   Εκτιμώντας τα ακόλουθα:

               (1)

               Η απόφαση 2003/766/ΕΚ της Επιτροπής, της 24ης Οκτωβρίου 2003, για τη λήψη μέτρων επείγοντος χαρακτήρα ώστε να αποφευχθεί η εξάπλωση εντός της Κοινότητας του Diabrotica virgifera Le Conte (1) («ο οργανισμός») προβλέπει περιορισμούς της καλλιέργειας αραβοσίτου σε περιοχές που παλαιότερα θεωρούνταν απαλλαγμένες από τον οργανισμό, αλλά στις οποίες έχει ανιχνευθεί ο οργανισμός, καθώς και σε περιοχές όπου η παρουσία του οργανισμού είναι ήδη σταθερή.

               (2)

               Σύμφωνα με το άρθρο 4α παράγραφος 2 της απόφασης 2003/766/ΕΚ, τα κράτη μέλη μπορούν να οργανώνουν προγράμματα περιστολής, σε ετήσια βάση, στις μολυσμένες ζώνες και στις γειτονικές τους περιοχές με στόχο να περιοριστεί η εξάπλωση του οργανισμού από τις μολυσμένες ζώνες σε απαλλαγμένες από τον οργανισμό περιοχές.

               (3)

               Για να διευκολύνεται η συντονισμένη προσέγγιση για τα εν λόγω προγράμματα περιστολής πρέπει να παρέχεται τεχνική καθοδήγηση.

               (4)

               Τα προγράμματα περιστολής πρέπει να βασίζονται σε έγκυρες επιστημονικές αρχές, στη βιολογία του οργανισμού, στο επίπεδο μόλυνσης και στο συγκεκριμένο σύστημα παραγωγής αραβοσίτου στο σχετικό κράτος μέλος.

               (5)

               Για την ανάπτυξη της τεχνικής καθοδήγησης συνεκτιμήθηκαν οι εργασίες και η πείρα των αρμόδιων επίσημων φορέων στα κράτη μέλη όσον αφορά τον έλεγχο του οργανισμού.

               (6)

               Τα μέτρα τεχνικής καθοδήγησης που προβλέπονται στην παρούσα σύσταση είναι σύμφωνα με τη γνώμη της μόνιμης φυτοϋγειονομικής επιτροπής,

         ΣΥΝΙΣΤΑ:

               1)

               Ο επακριβής καθορισμός των μολυσμένων ζωνών που αναφέρεται στο άρθρο 4α παράγραφος 1 της απόφασης 2003/766/ΕΚ πρέπει να βασίζεται σε έγκυρες επιστημονικές αρχές, στη βιολογία του οργανισμού, στο επίπεδο μόλυνσης και στο συγκεκριμένο σύστημα παραγωγής αραβοσίτου στο σχετικό κράτος μέλος.
               Ο καθορισμός μολυσμένων ζωνών πρέπει να επανεξετάζεται όταν, τουλάχιστον επί δύο διαδοχικά έτη, έχουν καταγραφεί παρόμοια αποτελέσματα όσον αφορά την απουσία ή την παρουσία του οργανισμού, με βάση τις έρευνες που αναφέρονται στο άρθρο 2 της απόφασης 2003/766/ΕΚ.

               2)

               Για τους σκοπούς της εφαρμογής των προγραμμάτων περιστολής που αναφέρονται στο άρθρο 4α παράγραφος 2 της απόφασης 2003/766/ΕΚ, τα κράτη μέλη πρέπει να συνεκτιμούν τις ακόλουθες αρχές:

                           α)

                           Μέτρα για να περιοριστεί η εξάπλωση του οργανισμού από τις μολυσμένες ζώνες σε απαλλαγμένες από τον οργανισμό περιοχές («μέτρα περιστολής»). Τα μέτρα πρέπει να εφαρμόζονται σε μια ζώνη («ζώνη περιστολής») η οποία πρέπει να επεκτείνεται τουλάχιστον 10 km στο εσωτερικό της μολυσμένης ζώνης και τουλάχιστον 30 km εντός της μη μολυσμένης ζώνης.
                           Στη ζώνη περιστολής, τα κράτη μέλη πρέπει να εξασφαλίζουν ότι στους σπαρμένους με αραβόσιτο αγρούς:

                                       —

                                       οργανώνεται αμειψισπορά κατά τρόπο ώστε οποιαδήποτε περίοδο κατά τη διάρκεια δύο διαδοχικών ετών ο αραβόσιτος να αναπτύσσεται μόνο μία φορά, ή

                                       —

                                       η αμειψισπορά εφαρμόζεται κατά τρόπο ώστε οποιαδήποτε περίοδο κατά τη διάρκεια τριών διαδοχικών ετών ο αραβόσιτος να μπορεί να αναπτυχθεί δύο φορές και, σε σύνδεση με τοπικό σύστημα πρόβλεψης για την ανάπτυξη του οργανισμού, η σπορά τουλάχιστον μιας από αυτές τις καλλιέργειες αραβοσίτου να πραγματοποιείται μετά την εμφάνιση της προνύμφης, ή

                                       —

                                       η αμειψισπορά εφαρμόζεται κατά τρόπο ώστε οποιαδήποτε περίοδο κατά τη διάρκεια τριών διαδοχικών ετών ο αραβόσιτος να μπορεί να αναπτυχθεί δύο φορές σε συνδυασμό, κάθε φορά, με αποτελεσματικούς ψεκασμούς με εντομοκτόνα για καταστροφή των ενήλικων οργανισμών ή με κάθε άλλο μέτρο ή ψεκασμό που έχει ως αποτέλεσμα παρόμοιο επίπεδο ελέγχου του οργανισμού.

                           β)

                           Μέτρα, με βάση τη διαχείριση των παρασίτων σε ολόκληρη την περιοχή για το υπόλοιπο της μολυσμένης ζώνης, ώστε να μειωθούν οι πιθανότητες περαιτέρω εξάπλωσης του οργανισμού και να εξασφαλιστεί βιώσιμη παραγωγή αραβοσίτου («μέτρα καταστολής»).

                           γ)

                           Η παρουσία του οργανισμού στο μη μολυσμένο τμήμα της ζώνης περιστολής πρέπει να παρακολουθείται εντατικά, με χρήση κατάλληλων παγίδων φερομόνης, συνεκτιμώντας τις τοπικές συνθήκες και τα χαρακτηριστικά της ζώνης περιστολής.

      Βρυξέλλες, 11 Αυγούστου 2006.

            Για την Επιτροπή

         Μάρκος ΚΫΠΡΙΑΝΟΫ

            Μέλος της Επιτροπής

      (1)  ΕΕ L 275 της 25.10.2003, σ. 49. Απόφαση όπως τροποποιήθηκε με την απόφαση 2006/564/ΕΚ (βλέπε σελίδα 28 της παρούσας Επίσημης Εφημερίδας.


Avis juridique important

|

52004SC0808

Σύσταση για γνώµη του Συµßουλίου κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σύγκλισης της Μάλτας για την περίοδο 2004-2007  /* SEC/2004/0808 τελικό */

Σύσταση για ΓΝΩΜΗ ΤΟΥ ΣΥΜΒΟΥΛΙΟΥ κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σύγκλισης της Μάλτας για την περίοδο 2004-2007(υποβάλλεται από την Επιτροπή)ΑΙΤΙΟΛΟΓΙΚΗ ΕΚΘΕΣΗΟ κανονισμός (ΕΚ) αριθ. 1466/97 του Συμβουλίου, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών [1] προβλέπει ότι τα μη συμμετέχοντα κράτη μέλη, δηλαδή τα κράτη μέλη που δεν έχουν υιοθετήσει το ενιαίο νόμισμα, οφείλουν να υποβάλουν προγράμματα σύγκλισης στο Συμβούλιο και την Επιτροπή για την τακτική άσκηση πολυμερούς εποπτείας δυνάμει του άρθρου 99 της συνθήκης.[1]  ΕΕ L 209, της 2.8.1997. Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htmΣύμφωνα με το άρθρο 9 του κανονισμού, το Συμβούλιο οφείλει να εξετάσει κάθε πρόγραμμα σύγκλισης με βάση τις εκτιμήσεις της Επιτροπής και της επιτροπής του άρθρου 114 της συνθήκης (Οικονομική και Δημοσιονομική Επιτροπή). Με βάση τη σύσταση της Επιτροπής και μετά από διαβούλευση με την Οικονομική και Δημοσιονομική Επιτροπή, το Συμβούλιο εκδίδει γνώμη αφού εξετάσει το πρόγραμμα. Σύμφωνα με τον κανονισμό τα κράτη μέλη πρέπει να υποβάλλουν σε ετήσια βάση επικαιροποίηση των προγραμμάτων σύγκλισης, οι οποίες μπορούν επίσης να εξεταστούν από το Συμβούλιο σύμφωνα με τις ίδιες διαδικασίες.Στις δέκα χώρες που προσχώρησαν στην ΕΕ την 1η Μαΐου 2004 έχει δοθεί παρέκκλιση και, συνεπώς, δεν συμμετέχουν στο ενιαίο νόμισμα. Οι χώρες αυτές ανέλαβαν τη δέσμευση να υποβάλουν προγράμματα σύγκλισης μέχρι τις 15 Μαΐου 2004 και την πρώτη επικαιροποίηση των προγραμμάτων αυτών προς τα τέλη του 2004.Το πρώτο πρόγραμμα σύγκλισης της Μάλτας για την περίοδο 2004-2007 υποβλήθηκε στις 21 Μαΐου 2004. Οι υπηρεσίες της Επιτροπής αξιολόγησαν από τεχνική άποψη το πρόγραμμα αυτό λαμβάνοντας υπόψη τα αποτελέσματα των εαρινών προβλέψεων του 2004 και με βάση τον «κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης» [2] και τις αρχές που διακηρύσσονται στην ανακοίνωση της Επιτροπής στο Συμβούλιο και το Ευρωπαϊκό Κοινοβούλιο της 27ης Νοεμβρίου 2002 για την ενίσχυση του συντονισμού των δημοσιονομικών πολιτικών [3]. Η αξιολόγηση αυτή οδήγησε στα ακόλουθα συμπεράσματα:[2]  Αναθεωρημένη γνώμη της Οικονομικής και Δημοσιονομικής Επιτροπής όσον αφορά το περιεχόμενο και τη μορφή των προγραμμάτων σταθερότητας και σύγκλισης που εγκρίθηκε από το Συμβούλιο ECOFIN στις 10-7-2001.[3]  COM (2002) 668 τελικό, 27.11.2002.Το πρόγραμμα σύγκλισης της Μάλτας για την περίοδο 2004-2007 υποβλήθηκε στις 21 Μαΐου 2004. Στο πρόγραμμα διακηρύσσεται η πρόθεση να προχωρήσει η χώρα στο τελικό στάδιο της ΟΝΕ μόλις συμμορφωθεί με τα κριτήρια σύγκλισης. Το πρόγραμμα αποβλέπει στην επίτευξη διατηρήσιμης οικονομικής ανάπτυξης και ενός υψηλού και σταθερού επιπέδου απασχόλησης ώστε να δοθεί μεγαλύτερη ώθηση στην πραγματική σύγκλιση. Προς τούτο, η στρατηγική βασίζεται στην μεσοπρόθεσμη επαναφορά των δημοσιονομικών αποτελεσμάτων σε διατηρήσιμα επίπεδα και στην εξασφάλιση της σταθερότητας στον τομέα των εξωτερικών συναλλαγών.Το πρόγραμμα σύγκλισης είναι εν μέρει μόνον σύμφωνο με τις πληροφοριακές απαιτήσεις του κώδικα δεοντολογίας. Συγκεκριμένα, οι στατιστικές πληροφορίες δεν συμμορφώνονται απολύτως στα πρότυπα του ΕΣΟΛ95. Το ΑΕΠ και οι συνιστώσες του υπολογίζονται σύμφωνα με το Σύστημα Εθνικών Λογαριασμών του 1993 (ΣΕΛ 1993), ενώ οι δημοσιονομικοί δείκτες βασίζονται στο ονομαστικό ΑΕΠ του ΕΣΟΛ95. Συνεπώς, δεν εξασφαλίζεται πλήρης συγκρισιμότητα μεταξύ των διαφόρων μερών του προγράμματος.Το έλλειμμα γενικής κυβέρνησης αυξήθηκε σε 6,5% του ΑΕΠ το 2003 (εξαιρούμενης έκτακτης συναλλαγής που ισοδυναμούσε με 3,2% του ΑΕΠ), δηλαδή υπερέβη την τιμή αναφοράς 3% του ΑΕΠ που ορίζει η Συνθήκη, ενώ ο δείκτης χρέους αυξήθηκε σε 72,0% του ΑΕΠ, επίπεδο επίσης υψηλότερο από την τιμή αναφοράς 60% του ΑΕΠ που ορίζει η Συνθήκη. Η Επιτροπή κίνησε της διαδικασία υπερβολικού ελλείμματος για τη Μάλτα στις 12 Μαΐου 2004, με την έκδοση έκθεσης βάσει του άρθρου 104 παράγραφος 3 της Συνθήκης. Η Οικονομική και Δημοσιονομική Επιτροπή εξέδωσε γνώμη σχετικά με την έκθεση της Επιτροπής στις 25 Μαΐου. Στις 5 Ιουλίου 2004, το Συμβούλιο αναμένεται ότι, βάσει δύο συστάσεων της Επιτροπής, θα αποφασίσει σχετικά με την ύπαρξη υπερβολικού ελλείμματος στη Μάλτα και ότι θα απευθύνει συστάσεις στη Μάλτα να δώσει τέλος στην κατάσταση αυτή.Το πρόγραμμα σύγκλισης παρουσιάζει μια σημαντική αναθεώρηση του ποσοστού αύξησης του πραγματικού ΑΕΠ για το 2003 βάσει του ΣΕΛ93. Σε αντιδιαστολή με τον πραγματικό ρυθμό ανάπτυξης 0,4% που αναμένει η Επιτροπή στις εαρινές προβλέψεις του 2004, το πρόγραμμα προβλέπει μείωση του ΑΕΠ κατά 1,7% σε πραγματικούς όρους. Σύμφωνα με το πρόγραμμα, η συρρίκνωση το 2003 οφείλεται στην αιφνίδια μείωση των εξαγωγών κατά 2,2% σε πραγματικούς όρους που συνδυάστηκε με αύξηση των συνολικών εισαγωγών κατά 6,4%, επίσης σε πραγματικούς όρους. Η ιδιωτική κατανάλωση αυξήθηκε κατά μόλις 0,3 % ενώ ως αποτέλεσμα μιας δημοσιονομικής πολιτικής με έντονο επεκτατικό χαρακτήρα, η δημόσια κατανάλωση αυξήθηκε κατά 6,0%. Οι ακαθάριστες επενδύσεις παγίου κεφαλαίου αυξήθηκαν κατά 21,2%. Ωστόσο, αυτή η μεγάλη αύξηση αντιστοιχεί στην πραγματικότητα σε χαμηλά επίπεδα επενδύσεων το 2002, έτος κατά το οποίο η κυβέρνηση της Μάλτας πώλησε ένα αεροσκάφος. Ακολουθώντας την έντονη μείωση της οικονομικής δραστηριότητας, η απασχόληση μειώθηκε επίσης κατά 0,8%. Ο πληθωρισμός μειώθηκε σε 1,3% το 2003, εξαιτίας της υποτονικής εγχώριας ζήτησης και των επιπτώσεων της υποτίμησης του νομίσματος της χώρας έναντι του ευρώ. Μετά την σημαντική αναθεώρηση του ποσοστού αύξησης του πραγματικού ΑΕΠ για το 2003, το μεσοπρόθεσμο σενάριο που περιγράφεται στο πρόγραμμα για το 2004 και το 2005 είναι κάπως πιο επιφυλακτικό από τις εαρινές προβλέψεις της Επιτροπής του 2004.Η κυβέρνηση της Μάλτας είναι αποφασισμένη να επιτύχει εξυγίανση των δημοσίων οικονομικών σε μεσοπρόθεσμο πλαίσιο. Το έλλειμμα γενικής κυβέρνησης πρέπει να μειωθεί από 5,2% του ΑΕΠ το 2004, σε 2,3% του ΑΕΠ το 2006 και σε 1,4% του ΑΕΠ το 2007, δηλαδή πολύ κάτω από την τιμή αναφοράς 3% του ΑΕΠ, αλλά και πάλι σε αρκετή απόσταση από τη σχεδόν ισοσκελισμένη δημοσιονομική θέση. Η στρατηγική που αναπτύσσει το πρόγραμμα βασίζεται στον έλεγχο και τον εξορθολογισμό των δαπανών ενώ, από την πλευρά των εσόδων, η πολιτική αυτή συμπληρώνεται με μέτρα για τη βελτίωση της φορολογικής διαχείρισης προκειμένου να αποφευχθεί η φοροδιαφυγή. Πιστεύεται ότι ένα μέρος της προσαρμογής θα επιτευχθεί χάρη στη μεγαλύτερη αύξηση του ονομαστικού ΑΕΠ. Αξίζει να σημειωθεί ότι ενώ η πορεία προσαρμογής φαίνεται συνεκτική με τους προβλεπόμενους ρυθμούς αύξησης του ονομαστικού ΑΕΠ, βάσει του ΣΕΛ93, οι ρυθμοί αύξησης του ονομαστικού ΑΕΠ βάσει του ΕΣΟΛ95 φαίνονται κάπως υπερβολικοί πράγμα το οποίο μπορεί να οδηγήσει σε υποεκτίμηση του δείκτη ελλείμματος προς το ΑΕΠ.Οι δημοσιονομικοί στόχοι του προγράμματος σύγκλισης είναι κάπως πιο φιλόδοξοι από εκείνους που περιλαμβάνονται στο προενταξιακό οικονομικό πρόγραμμα (ΠΟΠ) του 2003 που βασιζόταν σε σχετικά ευνοϊκότερες αναπτυξιακές παραδοχές. Ενώ το ΠΟΠ προέβλεπε έλλειμμα γενικής κυβέρνησης πάνω από την τιμή αναφοράς 3% του ΑΕΠ για το 2006, ύψους 3,4% του ΑΕΠ, το αντίστοιχο ποσοστό στο πρόγραμμα σύγκλισης είναι 2,3% του ΑΕΠ, δηλαδή χαμηλότερο κατά 1,1%, πράγμα το οποίο σημαίνει διόρθωση του υπερβολικού ελλείμματος μέχρι το 2006.Κατά την περίοδο που καλύπτει το πρόγραμμα, τα συνολικά έσοδα προβλέπεται ότι θα μειωθούν από 45,3% του ΑΕΠ το 2004 σε 43% του ΑΕΠ το 2007, ενώ οι δημόσιες δαπάνες θα μειωθούν από 50,5% του ΑΕΠ το 2004 σε 44,4% του ΑΕΠ το 2007. Η προσαρμογή θα επηρεάσει τόσο τις τρέχουσες δαπάνες όσο και τις δαπάνες κεφαλαίου. Οι τρέχουσες δαπάνες θα μειωθούν κατά 3 εκατοστιαίες μονάδες από 39% του ΑΕΠ το 2004 σε 36% του ΑΕΠ το 2007. Μολονότι οι δαπάνες κεφαλαίου θα περικοπούν σχεδόν κατά 40% μεταξύ 2004 και 2007 σε 4,1% του ΑΕΠ, πιστεύεται ότι ο στόχος στα τέλη της περιόδου θα συνεχίσει να είναι πάνω από τον μέσο όρο της ΕΕ. Η δραστική αυτή μείωση των δαπανών αποτελεί τη βάση για τη σημαντική βελτίωση που προβλέπεται όσον αφορά το πρωτογενές αποτέλεσμα, από έλλειμμα ύψους 1,4% του ΑΕΠ το 2004 σε πλεόνασμα 2,2% το 2007.Το πρόγραμμα εξετάζει εναλλακτικές παραδοχές όσον αφορά τα επιτόκια και την εξωτερική ζήτηση και αξιολογεί τον αντίκτυπό τους στους δημοσιονομικούς στόχους. Η αύξηση των επιτοκίων κατά μια εκατοστιαία μονάδα μεταξύ 2004 και 2007 υπολογίζεται ότι θα έχει οριακό αντίκτυπο τόσο για την ανάπτυξη της οικονομίας (0,1%) όσο και για το έλλειμμα (0,3% του ΑΕΠ). Ωστόσο, αν ο ρυθμός ανάπτυξης της εξωτερικής ζήτησης αυξανόταν κατά άλλη μία εκατοστιαία μονάδα, το έλλειμμα θα μπορούσε να μειωθεί κατά 0,4% στα τέλη της προγραμματικής περιόδου.Το ακαθάριστο δημόσιο χρέος αυξήθηκε κατά περισσότερο από 10% του ΑΕΠ το 2003, πράγμα το οποίο αύξησε τον δείκτη χρέους σε 72,0% του ΑΕΠ από 61,7% το προηγούμενο έτος. Η αύξηση αυτή οφείλεται σε μεγάλο βαθμό στις δημοσιονομικές δαπάνες που συνδέονται με την αναδιάρθρωση των ναυπηγείων. Βάσει του προγράμματος, ο δείκτης χρέους προς το ΑΕΠ πρέπει να παραμείνει σταθερός, σε γενικές γραμμές το 2004 και το 2005, ενώ αναμένεται ότι θα μειωθεί μόλις πάνω από 70% το 2006 και το 2007. Οι προγραμματικές αυτές προβλέψεις για το 2004 και το 2005 έρχονται σε αντίθεση με το συντηρητικότερο σενάριο στις εαρινές προβλέψεις της Επιτροπής του 2004 [4], σύμφωνα με τις οποίες ο δείκτης χρέους αναμένεται ότι θα επιδεινωθεί περαιτέρω σχεδόν κατά 4% του ΑΕΠ μέχρι το 2005. Η διαφορά αυτή οφείλεται στην αύξηση του πρωτογενούς ελλείμματος το 2004 και στη μεγαλύτερη προσαρμογή αποθεμάτων-ροών το 2004 και το 2005. Ο μειούμενος δείκτης χρέους προς το ΑΕΠ που εμφανίζει το πρόγραμμα για τα έτη 2006 και 2007 οφείλεται στην αύξηση του πρωτογενούς πλεονάσματος και στη μεγαλύτερη συμβολή της αύξησης του ονομαστικού ΑΕΠ. Επιπλέον, το πρόγραμμα προβλέπει μείωση κατά περίπου 2% του ΑΕΠ χάρη στα έσοδα από ιδιωτικοποιήσεις μεταξύ 2004 και 2006.[4]  Οι προβλέψεις της Επιτροπής λαμβάνουν ως βάση ότι δεν θα υπάρξει αλλαγή πολιτικής το 2004 και το 2005.Το πρόγραμμα αναφέρεται επίσης στις διαρθρωτικές μεταρρυθμίσεις της κυβέρνησης, περιλαμβανομένης της ιδιωτικοποίησης και της αναδιάρθρωσης δημοσίων επιχειρήσεων, μολονότι δεν επεκτείνεται σε λεπτομέρειες. Ωστόσο, δεν έχει ακόμη επιτευχθεί συμφωνία όσον αφορά τη μεταρρύθμιση των συστημάτων υγείας και συντάξεων. Στο πρόγραμμα δεν αναφέρεται ο δημοσιονομικός αντίκτυπος των εν λόγω μεταρρυθμίσεων.Η Μάλτα αντιμετωπίζει κίνδυνο να παρουσιάσει δημοσιονομικές ανισορροπίες για την κάλυψη του προβλεπόμενου κόστους της γήρανσης του πληθυσμού. Η εξασφάλιση ενός επαρκούς πρωτογενούς πλεονάσματος μεσοπρόθεσμα σε συνδυασμό με την εφαρμογή περαιτέρω μέτρων για την συγκράτηση της αύξησης των δαπανών που συνδέονται με την γήρανση του πληθυσμού, ιδίως όσον αφορά την ιατροφαρμακευτική περίθαλψη, είναι απαραίτητη προκειμένου να αποκατασταθεί η διατηρησιμότητα των δημοσίων οικονομικών της χώρας.Πίνακας 1: Σύγκριση των κυριότερων μακροοικονομικών και δημοσιονομικών προβλέψεων>ΘΕΣΗ ΠIΝΑΚΑ>Βάσει της αξιολόγησης αυτής, η Επιτροπή ενέκρινε την συνημμένη σύσταση για σύσταση του Συμβουλίου σχετικά με το πρόγραμμα σύγκλισης της Μάλτας και την διαβιβάζει στο Συμβούλιο.Σύσταση για ΓΝΩΜΗ ΤΟΥ ΣΥΜΒΟΥΛΙΟΥ κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σύγκλισης της Μάλτας για την περίοδο 2004-2007ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών [5], και ιδίως το άρθρο 9 παράγραφος 3,[5]  ΕΕ L209, της 2.8.1997 σ.1. Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htmτη σύσταση της Επιτροπής,Μετά από διαβούλευση με την Οικονομική και Δημοσιονομική Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:Στις 5 Ιουλίου 2004 το Συμβούλιο εξέτασε το πρόγραμμα σύγκλισης της Μάλτας που καλύπτει την περίοδο 2004 έως 2007. Το πρόγραμμα ανταποκρίνεται εν μέρει μόνο στις απαιτήσεις του αναθεωρημένου «κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης». Συγκεκριμένα, τα στοιχεία για το ΑΕΠ και τις συνιστώσες του δεν ανταποκρίνονται πλήρως στα πρότυπα του EΣΟΛ95. Αυτό εμποδίζει τη συγκρισιμότητα μεταξύ διαφόρων μερών του προγράμματος.Η δημοσιονομική στρατηγική στην οποία βασίζεται το πρόγραμμα έχει ως στόχο τη μείωση του ελλείμματος γενικής κυβέρνησης κάτω από το 3% του ΑΕΠ ήδη από το 2006, με τους εξής ενδιάμεσους στόχους: 5,2% του ΑΕΠ το 2004, 3,7% του ΑΕΠ το 2005 και 2,3 % του ΑΕΠ το 2006 για να φθάσει σε 1,4% του ΑΕΠ στο τέλος της περιόδου που καλύπτει το πρόγραμμα. Το πρόγραμμα προβλέπει σημαντική βελτίωση του πρωτογενούς αποτελέσματος που αναμένεται από έλλειμμα ύψους 1,4% του ΑΕΠ το 2004 να μετατραπεί σε πλεόνασμα ύψους 2,2 % το 2007. Παράλληλα, το πρόγραμμα προβλέπει την ανατροπή της ανοδικής πορείας του δείκτη χρέους το 2005 ώστε να φθάσει το 70,4% στα τέλη της περιόδου του προγράμματος.Η δημοσιονομική στρατηγική στηρίζεται σε ένα πακέτο μέτρων που αποβλέπουν στον έλεγχο και τον εξορθολογισμό των δαπανών και, από πλευράς εσόδων, στην εξάλειψη της φοροδιαφυγής. Συγκεκριμένα, από πλευράς δαπανών, οι τρέχουσες δαπάνες προβλέπεται ότι θα μειωθούν κατά 3% του ΑΕΠ, με τον περιορισμό της αύξησης των μισθών των δημοσίων υπαλλήλων και την προοδευτική κατάργηση των επιδοτήσεων στον τομέα των ναυπηγείων. Οι κεφαλαιουχικές δαπάνες αναμένεται επίσης ότι θα μειωθούν κατά περισσότερο από 2,5% του ΑΕΠ κατά την περίοδο που καλύπτει το πρόγραμμα. Ωστόσο, οι δημόσιες επενδύσεις θα διατηρηθούν σε ποσοστά πάνω από το 4% του ΑΕΠ.Βάσει των διαθέσιμων πληροφοριών, το μακροοικονομικό σενάριο στο οποίο βασίζεται το πρόγραμμα φαίνεται ότι αντικατοπτρίζει εύλογες αναπτυξιακές παραδοχές. Ωστόσο, υπάρχει κάποια αβεβαιότητα αν ληφθεί υπόψη η υπερεκτίμηση του ονομαστικού ΑΕΠ βάσει του ΕΣΟΛ95 και η έκθεση της οικονομίας της Μάλτας σε εξωτερικούς κλυδωνισμούς.Μολονότι το πρόγραμμα προβλέπει μείωση του ελλείμματος κάτω από την τιμή αναφοράς του 3% το 2006 και στη συνέχεια ακόμη χαμηλότερα επίπεδα, οι στόχοι αυτοί δεν συνάδουν με μια σχεδόν ισοσκελισμένη δημοσιονομική θέση κατά την διάρκεια της προγραμματικής περιόδου.Η πορεία εξυγίανσης είναι κάπως φιλόδοξη μολονότι φαίνεται εφικτή, λαμβάνοντας υπόψη τα περιθώρια ελιγμών που προσφέρει η ολοκλήρωση ορισμένων επενδυτικών έργων. Οι δυνητικές συνέπειες της πρόσφατης αναθεώρησης του ποσοστού αύξησης του πραγματικού ΑΕΠ για το 2003 συνεπάγονται επίσης κάποιους πρόσθετους κινδύνους ως προς την εξέλιξη της κατάστασης. Ως εκ τούτου, η δημοσιονομική πολιτική του προγράμματος ενδέχεται να μην αρκεί για τη μείωση του ελλείμματος κάτω από την τιμή αναφοράς του 3% του ΑΕΠ μέχρι το 2006. Επίσης, εξαιτίας των κινδύνων αυτών, η εξέλιξη του δείκτη χρέους ενδέχεται να είναι λιγότερο ευνοϊκή από την αναμενόμενη.Η Μάλτα αντιμετωπίζει κίνδυνο να παρουσιάσει δημοσιονομικές ανισορροπίες για την κάλυψη του προβλεπόμενου κόστους της γήρανσης του πληθυσμού. Η εξασφάλιση ενός επαρκούς πρωτογενούς πλεονάσματος μεσοπρόθεσμα σε συνδυασμό με την εφαρμογή περαιτέρω μέτρων για την συγκράτηση της αύξησης των δαπανών που συνδέονται με την γήρανση του πληθυσμού, ιδίως όσον αφορά την ιατροφαρμακευτική περίθαλψη, είναι απαραίτητη προκειμένου να αποκατασταθεί η διατηρησιμότητα των δημοσίων οικονομικών της χώρας.Στις 5 Ιουλίου 2004, βάσει συστάσεων της Επιτροπής, το Συμβούλιο αποφάσισε ότι υφίσταται υπερβολικό έλλειμμα στη Μάλτα σύμφωνα με το άρθρο 104 παράγραφος 6 της Συνθήκης και απηύθυνε συστάσεις στη Μάλτα βάσει του άρθρου 104 παράγραφος 7 για τον τερματισμό της κατάστασης αυτής, προσδιορίζοντας παράλληλα τη στρατηγική που θα πρέπει να ακολουθηθεί για το σκοπό αυτό.Οι κυριότερες προβλέψεις από το πρόγραμμα σύγκλισης της Μάλτας>ΘΕΣΗ ΠIΝΑΚΑ>


Avis juridique important

|

32001H0205

Σύσταση του Συμβουλίου, της 12ης Μαρτίου 2001, για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ) για το οικονομικό έτος 1999

Επίσημη Εφημερίδα αριθ. L 073 της 15/03/2001 σ. 0035 - 0035

Σύσταση του Συμβουλίουτης 12ης Μαρτίου 2001για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ) για το οικονομικό έτος 1999(2001/205/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την τρίτη σύμβαση ΑΚΕ-ΕΟΚ, που υπογράφηκε στο Λομέ στις 8 Δεκεμβρίου 1984,την απόφαση 86/283/ΕΟΚ του Συμβουλίου, της 30ής Ιουνίου 1986, σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα(1),την εσωτερική συμφωνία για τη χρηματοδότηση και τη διαχείριση των ενισχύσεων της Κοινότητας(2) που υπεγράφη στις Βρυξέλλες στις 19 Φεβρουαρίου 1985, όπως τροποποιήθηκε από την απόφαση 86/281/ΕΟΚ(3), και ιδίως το άρθρο 29 παράγραφος 3,τον δημοσιονομικό κανονισμό της 11ης Νοεμβρίου 1986, για το Έκτο Ευρωπαϊκό Ταμείο Ανάπτυξης(4), και ιδίως τα άρθρα 66 μέχρι 73,Έχοντας εξετάσει τον λογαριασμό διαχειρίσεως και τον ισολογισμό της λειτουργίας του Ευρωπαϊκού Ταμείου Ανάπτυξης (1984) (έκτο ΕΤΑ), που εγκρίθηκαν στις 31 Δεκεμβρίου 1999, καθώς και την έκθεση του Ελεγκτικού Συνεδρίου για το οικονομικό έτος 1999, που συνοδεύεται από τις απαντήσεις της Επιτροπής(5),Εκτιμώντας:ότι, δυνάμει του άρθρου 29 παράγραφος 3 της εσωτερικής συμφωνίας, η απαλλαγή από την ευθύνη για τη διαχείριση του Ευρωπαϊκού Ταμείου Ανάπτυξης (1984) (έκτο ΕΤΑ), παρέχεται στην Επιτροπή από το Ευρωπαϊκό Κοινοβούλιο μετά από σύσταση του Συμβουλίου,ότι η εκτέλεση των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ), εκ μέρους της Επιτροπής, κατά το οικονομικό έτος 1999, ήταν στο σύνολό της ικανοποιητική,ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ), για το οικονομικό έτος 1999.Βρυξέλλες, 12 Μαρτίου 2001.Για το ΣυμβούλιοΟ ΠρόεδροςB. Ringholm(1) ΕΕ L 175 της 1.7.1986, σ. 1.(2) ΕΕ L 86 της 31.3.1986, σ. 210.(3) ΕΕ L 178 της 2.7.1986, σ. 13.(4) ΕΕ L 325 της 20.11.1986, σ. 42.(5) ΕΕ C 342 της 1.12.2000, σ. 205.